title: Charles Gavan Duffy

text: Charles Gavan Duffy (12. huhtikuuta 1816 Monaghanin kreivikunta, Irlanti – 9. helmikuuta 1903 Nizza, Ranska) oli irlantilainen nationalisti ja yksi Nuori Irlanti -liikkeen johtajista. Siirryttyään myöhemmin Australiaan hänestä tuli siellä merkittävä poliitikko ja lopulta Victorian osavaltion pääministeri.


title: Charles Gavan Duffy

text: Duffy, jolla oli lakimiehen koulutus, perusti vuonna 1842 kansallismielisen "The Nation" -lehden yhdessä Thomas Davisin ja John Blake Dillonin kanssa. Heistä tuli pian Irlannin itsenäisyyttä tavoitelleen Nuori Irlanti -ryhmän johtajia ja "The Nationista" kyseisen suuntauksen pää-äänenkannattaja. Duffy oli katolilainen, kun taas Davis oli protestantti. Nuori Irlanti tuki alun perin Daniel O’Connellin repeal-liikettä, joka tähtäsi Irlannin ja Ison-Britannian unionin kumoamiseen, mutta myöhemmin nuoret radikalisoituivat ja ajautuivat erimielisyyksiin väkivaltaa vastustaneen O’Connelin kanssa. Duffy tuomittiin vuonna 1844 kansankiihotuksesta vankeuteen ja hänet vangittiin uudelleen hieman ennen Nuoren Irlannin johtajien nostattaman epäonnistuneen kapinan puhkeamista elokuussa 1848. Häntä syytettiin maanpetoksesta ja häntä pidettiin vankina seuraavaan vuoteen. Vuonna 1852 hänet valittiin Ison-Britannian parlamenttiin Wexfordin New Rossista. Duffy onnistui kokoamaan parlamentin irlantilaisista edustajista noin 50 edustajan suuruisen riippumattoman oppositioryhmän, joka julisti vastustavansa jokaista hallitusta, joka ei tukisi Irlannin maanvuokraajien liiton vaatimuksia. Liiallinen ryhmäkuntaisuus kuitenkin haittasi Duffyn politiikkaa, ja jäätyään ilman Irlannin vaikutusvaltaisen papiston tukea hän vetäytyi kotimaansa politiikasta vuonna 1855.


title: Charles Gavan Duffy

text: Duffy muutti vuonna 1856 Australiaan ja toimi asianajajana Melbournessa. Hänet valittiin jo samana vuonna Victorian siirtokunnan edustajainhuoneeseen ja nimitettiin seuraavana vuonna Victorian yleisten töiden ministeriksi. Hän pyrki edistämään tärkeää maalakia. Vuosina 1871–1872 Duffy toimi Victorian pääministerinä ja 1877–1880 edustajainhuoneen puhemiehenä. Hänet lyötiin 1873 ritariksi. Duffy palasi vuonna 1880 Eurooppaan ja asui loppuikänsä Nizzassa kirjoittaen muistelmiaan ja muita Irlannin lähihistoriaa käsitteleviä teoksia. Niihin lukeutuvat muun muassa "Young Ireland, a fragment of Irish history 1840–50" (1880), "Four years of Irish history 1845–49" (1883), "The League of North and South 1850–54" (1886) ja "My life in two hemispheres" (1898). Hänen teoksensa muodostavat merkittävän lähteen Irlannin 1800-luvun puolivälin historiaan.


title: Sigmundur Davíð Gunnlaugsson

text: Sigmundur Davíð Gunnlaugsson (s. 12. maaliskuuta 1975 Reykjavík) on islantilainen poliitikko, joka toimi Islannin pääministerinä vuosina 2013–2016. Hän on keskustapuolueen () puoluejohtaja. Sigmundur Davíð oli Islannin historian nuorimpana pääministerin tehtävään nimitetty henkilö.


title: Sigmundur Davíð Gunnlaugsson

text: Sigmundur Davíðilla on taloustieteen ja politiikan tutkimuksen tutkinto. Hänen puolisonsa on Anna Sigurlaug Pálsdóttir, ja pariskunnalla on yksi lapsi.


title: Sigmundur Davíð Gunnlaugsson

text: Sigmundur Davíðin nimi tuli esille huhtikuussa 2016 julkisuuteen vuotaneissa veroparatiisien toimintaa kuvaavissa Panaman papereissa. Niiden mukaan Sigmundur on puoliksi omistanut veroparatiisiyhtiön, jolla on ollut omistuksia Islannin suurimmissa pankeissa. Nykyisin yhtiön omistaa kokonaan hänen vaimonsa. Hän erosi virastaan kohun saattelemana 5. huhtikuuta 2016.


title: Olen somelainen

text: Olen somelainen on Jussi Vatasen luoman ja esittämän sketsihahmon Karim Z. Yskowiczin musiikkialbumi, joka julkaistiin 14. kesäkuuta 2013. Ainoana singlenä albumilta julkaistiin albumin nimikappale ”Olen somelainen” (feat. Petri Nygård & Kari Tapio), joka nousi 19. sijalle Suomen virallisella latauslistalla.


title: Yun Hyon-seok

text: Yun Hyon-seok (, 7. elokuuta 1967 Incheon, Etelä-Korea – 26. huhtikuuta 2013 Soul, Etelä-Korea) oli Korean tasavallan ihmisoikeus- ja kansalaisoikeusaktivisteja. Kirjailijana ja runoilijana hän käytti homoseksuaalisuutta teemanaan. Hänen lempinimensä oli Yook Woo Dang(), salanimi oli Sulheon(), Midong(). Roomalaiskatolisessa kasteessa hän sai nimen Antonio.


title: Yun Hyon-seok

text: Vuonna 2003 hän teki itsemurhan Dongdaemun kadulla, Soulissa. vastalauseena Korean tasavallan homofobialle.


title: Azarethes

text: Azarethes (; eli 500-luvulla) oli persialainen sotapäällikkö. Azarethes ei luultavasti ollut hänen oikea nimensä, vaan kreikkalainen versio persialaisesta arvonimestä. Aikalaishistorioitsija Prokopios kuvasi Azarethesta "poikkeuksellisen kyvykkääksi soturiksi", ja aikalaishistorioitsija Zakharias Mytileneläisen mukaan hänen virkansa oli "astabadh" (korkea-arvoinen virkamies, vastasi suunnilleen roomalaisten "magister officiorumia").


title: Azarethes

text: Itä-Rooman ja sassanidien Persian välisen sodan aikana vuonna 531 Azarethes hyökkäsi 15 000 ratsumiehen kanssa roomalaisten Eufratensiksen provinssiin Eufratjoen eteläpuolella. Persialaiset ryöstelivät aluetta, mutta joutuivat perääntymään roomalaisten armeijan saavuttua paikalle. Roomalaiset saivat kuitenkin Azarethesin armeijan kiinni, mutta seuranneessa Callinicumin taistelussa 19. huhtikuuta 531 Azarethes kukisti roomalaisten suuremman armeijan. Persialaisten tappiot olivat kuitenkin niin suuret, että Azarethes joutui Persian kuninkaan Kavadh I:n epäsuosioon.


title: Azarethes

text: Vuonna 544 Azarethes oli Persian kuningas Khosraun mukana Edessan piirityksessä. Häntä ei mainita enää historiallisissa lähteissä tämän jälkeen.


title: Luettelo Suomen virallisen mid-price-listan ykkösistä vuonna 2014

text: Tämä on luettelo Suomen virallisen mid-price -listan ensimmäistä sijaa hallussaan pitäneistä artisteista/yhtyeistä ja mid-price -levyistä vuonna 2014.


title: William Smith O’Brien

text: William Smith O’Brien (17. lokakuuta 1803 Dromoland, Claren kreivikunta, Irlanti – 18. kesäkuuta 1864 Bangor, Wales) oli irlantilainen poliitikko, joka kohosi Nuori Irlanti -liikkeen johtoon 1840-luvulla ja johti vuonna 1848 epäonnistunutta kapinaa brittien valtaa vastaan.


title: William Smith O’Brien

text: William Smith O’Brien kuului irlantilaiseen O’Brienin aatelissukuun, jonka katsotaan periytyvän vuonna 1014 kuolleesta kuningas Brian Borusta. Hänen vanhempi veljensä oli konservativiinen parlamenttiedustaja ja Inchiquinin paroni Lucius O’Brien. O’Brien itse oli parlamentin alahuoneen jäsenenä 1828–1831 ja 1835–1848. Protestanttisuudestaan huolimatta hän kannatti katolisten emansipaatiota, mutta halusi säilyttää Irlannin ja Ison-Britannian unionin. Tämän vuoksi hän alkujaan vastusti Irlannin itsehallintoliikettä johtanutta Daniel O’Connellia. O’Brienin avoin kriittisyys Irlannin brittihallintoa kohtaan kuitenkin kasvoi 1830-luvulla, eikä hän hyväksynyt O’Connellin vangitsemista vuonna 1843. Saman vuoden lokakuussa hän liittyi O’Connellin Repeal Association -järjestöön, joka tähtäsi unionin purkamiseen, ja toimi sen varapuheenjohtajana O’Connellin vankeuden aikana. O’Brien pettyi kuitenkin pian O’Connellin periaatteelliseen väkivallanvastaisuuteen, ja erosi heinäkuussa 1846 Nuori Irlanti -ryhmän kanssa Repeal Associationista.


title: William Smith O’Brien

text: Tammikuussa 1847 O’Brien ja nuorirlantilaiset perustivat omaksi järjestökseen Irlannin konfederaation ("Irish Confederation"). Ranskassa seuraavana vuonna puhjennut helmikuun vallankumous radikalisoi Nuoren Irlannin johdon, joka ryhtyi lietsomaan myös Irlannissa kumouksellista mielialaa. O’Brien johti toukokuussa 1848 Nuoren Irlannin johdon valtuuskuntaa, joka vieraili Pariisissa tapaamassa vallankumouksen johtajia. Kotimaassaan häntä syytettiin kansankiihotuksesta, mutta oikeudenkäynti päättyi ratkaisemattomana. Kapinaa Irlannissa pelännyt Ison-Britannian hallitus määräsi lopulta Nuoren Irlannin johdon pidätettäväksi, jolloin O’Brien päätti valita mieluummin väkivaltaisen vastarinnan kuin antautumisen. Hän suunnitteli yhdessä Thomas Francis Meagherin kanssa kapinan, josta kuitenkin toteutui vain 29. heinäkuuta alkanut talonpoikien tuhoontuomittu kansannousu Tipperaryn Ballingarryssa paikallista poliisia vastaan. Kapinalliset joutuivat pian antautumaan ja O’Brien vangittiin. Hänet tuomittiin valtiopetoksesta kuolemaan, mutta rangaistus lievennettiin armahduksella elinikäiseksi karkotukseksi Van Diemenin maahan eli nykyiseen Tasmaniaan.


title: William Smith O’Brien

text: O’Brienin sallittiin helmikuussa 1854 lähteä Tasmaniasta, minkä jälkeen hän asettui Brysseliin Belgiaan. Hänet armahdettiin kokonaan toukokuussa 1856, jolloin hän palasi Irlantiin, mutta ei enää palannut politiikkaan. Hänelle pystytettiin patsas Dubliniin vuonna 1870, kuusi vuotta kuolemansa jälkeen.


title: Miro Tenho

text: Miro Tenho (s. 2. huhtikuuta 1995 Kaarina) on suomalainen jalkapalloilija. Hän edustaa kaudella 2014 Veikkausliigan Turun Palloseuraa. Tenho on pelipaikaltaan keskuspuolustaja.


title: Miro Tenho

text: Aiemmin FC Kaarinassa pelannut Tenho solmi yksivuotisen sopimuksen TPS:n kanssa tammikuussa 2014. Ensimmäisen Veikkausliiga-ottelunsa hän pelasi 12. huhtikuuta 2014 FC Honkaa vastaan.


title: Miro Tenho

text: Tenho on pelannut Suomen alle 19-vuotiaiden jalkapallomaajoukkueessa.


title: Kenneth Vermeer

text: Kenneth Vermeer (s. 10. tammikuuta 1986) on alankomaalainen jalkapallomaalivahti, joka edustaa Eredivisiessä pelaavaa Feyenoordia. Vermeer on surinamelaista syntyperää. Hän on pelannut Alankomaiden jalkapallomaajoukkueessa neljä ottelua.


title: Kenneth Vermeer

text: Vermeer aloitti ammattilaisuransa vuonna 2005 Ajaxissa, jossa hän oli alkuvuodet pääosin Maarten Stekelenburgin ja Dennis Gentenaarin varamaalivahtina. Hän kävi lainalla vuonna 2007 Willem II Tilburgissa. Stekelenburgin ja Gentenaarin vaihdettua maisemaa Vermeeristä tuli Hollannin suurseuran ykkösmaalivahti. Hän on pelannut Ajaxin paidassa myös Mestarien liigaa. Vermeer on voittanut Eredivisien mestaruuden neljästi: kausina 2010–2011, 2011–2012, 2012–2013 ja 2013–2014. Viimeisellä kaudellaan Ajaxissa Vermeer menetti ykkösvahdin paikan Jasper Cillessenille ja kesällä 2014 hän siirtyi Feyenoordiin.


title: Kenneth Vermeer

text: Vermeer on voittanut Hollannin U21-joukkueen kanssa ikäluokkansa Euroopan-mestaruuden kahdesti vuosina 2006 ja 2007. Hän oli myös Hollannin olympiajoukkueessa vuoden 2008 kesäolympialaisissa. Hän teki debyyttinsä Hollannin jalkapallomaajoukkueessa marraskuussa 2012 Saksaa vastaan. Hän teki ennätyksen pisimpään nollan pitäneenä Hollannin maajoukkuemaalivahtina pidettyään nollan Saksaa, Viroa ja Romaniaa vastaan. Nollaputki rikkoutui vasta Kiinaa vastaan.


title: Thomas Francis Meagher

text: Thomas Francis Meagher (23. elokuuta 1823 Waterford, Waterfordin kreivikunta, Irlanti – 1. heinäkuuta 1867 lähellä Fort Bentonia, Montana, Yhdysvallat) oli irlantilainen vallankumouksellinen ja myöhemmin Yhdysvaltain sisällissodan aikana kenraali Pohjoisvaltojen armeijassa.


title: Thomas Francis Meagher

text: Meagher liittyi vuonna 1845 Irlannin itsenäisyyttä tavoitelleeseen Nuoren Irlannin ryhmään ja osallistui kaksi vuotta myöhemmin Irlannin konfederaation perustamiseen. Yhdessä William Smith O’Brienin kanssa hän johti vuonna 1848 epäonnistunutta kapinaa brittien valtaa vastaan Irlannissa. Hänet tuomittiin valtiopetoksesta kuolemaan, mutta tuomio muutettiin elinikäiseksi karkotukseksi Van Diemenin maahan eli nykyiseen Tasmaniaan. Meagher pakeni Tasmaniasta vuonna 1852 Yhdysvaltoihin. Kierreltyään ympäri maata hän asettui New Yorkiin, jossa hankki itselleen lakimiehen koulutuksen ja ryhtyi 1855 harjoittamaan asianajajan ammattia. Hänestä tuli yksi New Yorkin irlantilaisyhteisön johtajista ja vuodesta 1856 hän toimitti "Irish News" -nimistä lehteä.


title: Thomas Francis Meagher

text: Yhdysvaltain sisällissodan puhjettua Meagher liittyi kapteenina New Yorkin vapaaehtoisjoukkoihin ja osallistui Bull Runin taisteluun heinäkuussa 1861. Sen jälkeen hän kokosi Unionin armeijaan niin sanotun irlantilaisen prikaatin ja sai helmikuussa 1862 ylennyksen prikaatinkenraaliksi voidakseen komentaa kyseistä yksikköä. Meagher jätti komentajanpaikkansa prikaatin kärsittyä suuret tappiot Chancellorsvillen taistelussa toukokuussa 1863. Saman vuoden joulukuussa hänet nimitettiin Etowahin sotilaspiirin komentajaksi ja hän piti päämajaansa Chattanoogassa. Sisällissodan päätyttyä hänet nimitettiin Montanan territorion sihteeriksi. Koska territoriolle ei oltu nimitetty kuvernööriä, Meagher toimi myös vt. kuvernöörinä, kunnes kuoli heinäkuussa 1867 tapaturmaisesti hukkumalla Mississippiin.


title: Thomas Francis Meagher

text: Meagherille pystytettiin vuonna 1905 ratsastajapatsas Montanan osavaltion kongressin eteen Helenaan. Sen kopio pystytettiin vuonna 2004 hänen synnyinkaupunkiinsa Irlannin Waterfordiin. Hänen mukaansa on nimetty Meagherin piirikunta Montanassa.


title: Haittaakse?

text: Haittaakse? on Iina Kuustosen luoman ja esittämän sketsihahmon Jani-Petterin lastenlevy, joka julkaistiin 23. toukokuuta 2012. Albumi oli Suomen virallisella listalla 15 viikkoa ja se nousi korkeimmillaan sijalle 4.


title: Haittaakse?

text: Jääkiekon maailmanmestaruuskilpailujen 2012 aikana albumilta julkaistiin single ”Suomi voittaa – haittaakse?”, joka nousi suosituksi kisakappaleeksi. Kappale oli parhaimmillaan iTunesin singlelistan neljäntenä ja Suomen virallisella latauslistalla sijalla 16.


title: Johan Lang

text: Johan Lang (17. elokuuta 1745 Raahe – 16. tammikuuta 1823 Raahe) oli suomalainen kauppias ja laivanvarustaja.


title: Johan Lang

text: Langin vanhemmat olivat kauppias Josef Lang ja Margareta Hemmi eli Norrlander. Lang oli vanhaa kauppiassukua. Jo hänen isoisänsä (k. 1742) oli jo perustanut kaupan, jonka Langin isä ja hän itse myöhemmin perivät. Kauppiaaksi Lang alkoi 1771, samalla kun oli rakentamassa tervahovia ja pienpolttimoita. Toiminta laajeni vienti- ja tuontikauppaan omilla laivoilla aina Välimerelle saakka, samoin kuin rahtiliikenteeseen. Lang omisti kuollessaan melkein kolmanneksen eli 250 lästiä Raahen laivoista. Hän vei erityisesti tervaa ja toi suolaa. Raahen kaupunki valitsi Langin edustajakseen Porvoon valtiopäiville, mutta hän kieltäytyi tehtävästä. Myöhemmin hänen liikkeensä joutui vävylle, kauppaneuvos Zachris Franzénille ja edelleen tämän vävylle Fredrik Soveliukselle.


title: Johan Lang

text: Langin puoliso n. vuodesta 1788 oli Sofia Widbäck (k. 1834)


title: Johan Lang

text: Nykyään Langin kauppahuoneella toimii samaa nimeä kantava historiallinen kahvila, Langin Kauppahuone.


title: Rickie Lambert

text: Richard Lee "Rickie" Lambert (s. 16. helmikuuta 1982) on englantilainen jalkapalloilija, joka edusti urallaan useita Englannin valioliigan seuroja, pisimpään Southamptonia. Hänen pelipaikkansa oli hyökkääjä. Lambertin peliura oli monilla tavoin samanlainen kuin Grant Holtilla; alasarjojen pelaajasta Valioliigan profiilihyökkääjäksi, minkä jälkeen ura lähti laskuun. Lambert pelasi Englannin jalkapallomaajoukkueessa 11 ottelua ja teki niissä kolme maalia vuosina 2013–2014.


title: Rickie Lambert

text: Liverpool FC:ssä juniorina pelannut Lambert potkaistiin seurasta ulos vuonna 1997. Tämän jälkeen hän siirtyi Englannin kolmannen sarjatason Blackpool FC:hen. Kun onnistumisia ei tullut, näytettiin isokokoiselle hyökkääjälle ovea Blackpoolissa. Lambertista ei näyttänyt tulevan ammattilaisjalkapalloilijaa. Hän siirtyi töihin punajuuritehtaalle, jonne hän meni omien sanojensa mukaan vain siksi, että saisi elätettyä itsensä. Lambert kelpuutettiin kuitenkin kolmostason Macclesfieldiin. Macclesfieldissä Lambert sai maalijyvästä kiinni. Hän teki 44 ottelussa kahdeksan maalia. Lambert kierteli alasarjoja onnistuen jokaisessa joukkueessaan hyvin maalinteossa, kunnes hän siirtyi 2009 Englannin Mestaruussarjassa tuolloin pelanneeseen Southamptoniin.


title: Rickie Lambert

text: Lambert nosti hyvillä esityksillään joukkueen kaudeksi 2012–2013 Englannin valioliigaan. Valioliigassa Lambert onnistui heti; hän pelasi ensimmäisellä kaudellaan kaikki ottelut ja teki 15 maalia. Toisella kaudellaan hän pelasi 37 ottelua, joissa hän onnistui maalinteossa 13 kertaa. Kesällä 2014 Lambert siirtyi hyvien Southampton-otteidensa ansiosta nuoruuden seuraansa, Liverpool FC:hen. Liverpoolissa Lambert on saanut vähän vastuuta ja osui 2014-2015 vain kahdesti Valioliigassa pelattuaan 25 ottelua. Mestarien liigassa hän teki kolmessa ottelussa yhden maalin.


title: Rickie Lambert

text: Heinäkuussa 2015 Lambert siirtyi Valioliigan West Bromwich Albioniin. Hän debytoi seuran paidassa seuraavassa kuussa Manchester Cityä vastaan. Avausmaali syntyi samassa kuussa Stoke Cityn verkkoon.


title: Rickie Lambert

text: Lambert kutsuttiin Englannin jalkapallomaajoukkueeseen ystävyysotteluun Skotlantia vastaan elokuussa 2013. Hän teki heti ensimmäisessä maaottelussaan maalin. Toisen maaottelumaalinsa hän teki vuoden 2014 MM-kisojen karsintaottelussa Moldovaa vastaan. Hän pääsi kentälle yhdessä Englannin kolmesta ottelusta MM-kisoissa 2014.


title: Rickie Lambert

text: Lambert on naimisissa Amy Lambertin kanssa. Heillä on kolme lasta, joista kolmas, Bella Lambert syntyi samana päivänä kun Rickie kutsuttiin ensimmäistä kertaa Englannin jalkapallomaajoukkueeseen.


title: Putous 3

text: Putous 3 on "Putous"-televisiosarjan kolmannen tuotantokauden kokoelmalevy, joka julkaistiin 13. helmikuuta 2012.


title: Euro Hockey Challenge 2014

text: Euro Hockey Challenge 2014 alkoi 9. huhtikuuta ja turnauksen viimeiset pelit pelattiin 27. huhtikuuta.


title: Fredrik Langell

text: Fredrik Langell (8. toukokuuta 1746 Lappee tai Lappeenranta) – 22. lokakuuta 1806) oli suomalainen lakimies, joka sai valtioneuvoksen arvon.


title: Fredrik Langell

text: Langellin vanhemmat olivat kirkkoherra Anders Langell ja Maria Helena Gröön. Hän opiskeli vuodesta 1753 alkaen Turussa ja tuli 1767 kanslistiksi Pietariin Suomen, Liivinmaan ja Viron asioita varten perustettuun oikeuskollegioon. 1778 hänestä tuli oikeuskollegion sihteeri ja pari vuotta myöhemmin hän siirtyi Kyminkartanon tuomiokuntaan tuomariksi, sitten Viipuriin prokuraattorin apulaiseksi ja myöhemmin takaisin mainittuun tuomarinvirkaan. Langell sai 1775 tehtäväksi laatia lausunto Viipurin kuvernöörin Nikolai Heinrich von Engelhardtin suunnitelmasta lakkauttaa laamannioikeus Suomessa, samoin kuin lahjoitusmaan haltijoiden oikeudesta verottaa talonpoikia. Langell esitti, että Suomessa on rauhansopimuksen mukaisesti noudatettava Ruotsin vallan aikaisia lakeja, minkä käsityksen oikeuskollegio vahvisti. 1786 ja 1799 hän laati painamatta jääneen esityksen Viipurin läänin maantieteellisistä, taloudellisista ja kansatieteellisistä seikoista.


title: Fredrik Langell

text: Langellin puoliso vuodesta 1782 oli Kristina Elisabet Hougberg (k. 1838).


title: Feeniläisyys

text: Feeniläisyys () oli nimitys varsinkin 1860-luvulla Irlannissa, Isossa-Britanniassa sekä Yhdysvalloissa amerikanirlantilaisten keskuudessa toimineille vallankumouksellisille salaseuroille, jotka tavoittelivat Irlannin itsenäisyyttä ja muuttamista tasavallaksi. Näiden järjestöjen jäseniä kutsuttiin feeniläisiksi ("fenian"). Liike sai nimensä mytologisen Finn mac Cumhaillin johtamasta soturijoukosta, joka tunnetaan nimellä "Fianna". Keskeiset järjestöt olivat Irlannissa toiminut Irlannin tasavaltalaisveljeskunta ("Irish Republican Brotherhood", IRB) ja Yhdysvalloissa toiminut feeniläisveljeskunta ("Fenian Brotherhood"), jotka molemmat perustettiin 1858. IRB:n perusti Irlannissa James Stephens ja feeniläisveljeskunnan New Yorkissa John O’Mahony. He olivat entisiä Nuori Irlanti -liikkeen kannattajia, jotka olivat joutuneet pakenemaan Irlannista vuoden 1848 epäonnistuneen kapinan jälkeen ja tutustuneet toisiinsa Pariisissa. He perustivat organisaationsa samaan aikaan Atlantin vastakkaisille puolilla yhteisestä sopimuksesta, O’Mahonyn toimiessa aloitteentekijänä.


title: Feeniläisyys

text: Toiminta oli aluksi aktiivisempaa Yhdysvalloissa, jossa feeniläisveljeskunta teki vuosina 1866, 1870 ja 1871 epäonnistuneita hyökkäyksiä rajan yli brittiläiseen Kanadaan. Tämä aiheutti kitkaa Yhdysvaltain ja Ison-Britannian suhteisiin. Hyökkäyksissä oli mukana paljon Yhdysvaltain sisällissodan veteraaneja. Jo vuoden 1866 retken epäonnistuminen siirsi feeniläisyyden painopisteen takaisin Irlantiin ja 1870-luvulla liikkeen merkitys Amerikassa väheni. Yhdysvaltain feeniläisveljeskunta lakkasi toimimasta vuonna 1886.


title: Feeniläisyys

text: Irlannissa feeniläisyyden johtava äänitorvi oli "The Irish People" -niminen lehti. Vuonna 1865 neljä feeniläisten johtajaa, Charles Joseph Kickham, John O’Leary, Thomas Clarke Luby ja Jeremiah O’Donovan Rossa tuomittiin pitkiin vankeusrangaistuksiin maanpetoksellisten asiakirjojen julkaisemisesta. Tämän jälkeen Irlannin feeniläiset ryhtyivät suunnittelemaan kansannousua, jota varten kerättiin rahoitusta Yhdysvalloista. Maaliskuussa 1867 käynnistynyt kapina kukistettiin nopeasti. Pelko levottomuuksista Irlannissa sai kuitenkin liberaalin pääministerin William Gladstonen käynnistämään vuonna 1869 Irlantiin kohdistuneen uudistuspolitiikan. Osa feeniläisistä ryhtyi myöhemmin tukemaan rauhanomaista kamppailua Irlannin itsehallinnon eli home rulen puolesta. Alkuperäinen feeniläisliike kuihtui Irlannissa 1870-luvulla, mutta Irlannin tasavaltalaisveljeskunnan nimeä käytettiin sen jälkeenkin. Uusi IRB oli myös vuoden 1916 pääsiäiskapinan suunnittelun takana. Liike hajosi lopullisesti Irlannin sisällissotaan 1920-luvun alussa.


title: Eurakoski

text: Eurakoski on kylä ja taajama Euran kunnassa Satakunnassa. Se sijaitsee noin 10 kilometriä Euran keskustaajaman pohjoispuolella kantatie 43:n tuntumassa. Eurakoski oli vuonna 2009 Euraan liitetyn Kiukaisten kunnan hallinnollinen keskus ja yhdessä Panelian kanssa toinen sen keskustaajamista. Eurakoskella on asukkaita 1 566 (2013). Vuonna 2014 Eurakosken taajamassa oli 912 asukasta ja sen pinta-ala oli 4,11 neliökilometriä.


title: Eurakoski

text: Eurakosken läpi virtaa Pyhäjärvestä alkunsa saava Eurajoki ja kylän kautta kulkee myös Rauman rata. Eurakoskella sijainnut Kiukaisten rautatieasema paloi huhtikuussa 2014. Kylässä sijaitsee myös vuonna 1761 rakennettu Kiukaisten kirkko. Vuosina 1919–2003 Eurakoskella toimi nahkatehdas, joka tunnettiin nimillä Satanahka ja Sata Leather. Tehdasrakennuksen on suunnitellut arkkitehti Heikki Tiitola.


title: Syötti (vuoden 1995 elokuva)

text: Syötti () on Bertrand Tavernierin ohjaama ranskalainen elokuva vuodelta 1995. Se kertoo tytöstä ja kahdesta pojasta, jotka toteuttavat murhan tytön toimiessa ”syöttinä”.


title: Syötti (vuoden 1995 elokuva)

text: "Syötti" perustuu Morgan Sportèsin vuonna 1990 ilmestyneeseen romaaniin "L’Appât". Elokuva palkittiin Berliinin elokuvajuhlien Kultaisella karhulla.


title: Ding Dong Song

text: Ding Dong Song on ruotsalaisen poplaulaja Güntherin kappale, joka sisältää myös "The Sunshine Girlsin" esittämiä lauluosuuksia. Kappaleen julkaisi alun perin hollantilaisyhtye "Phil & Company" vuonna 1984 nimellä "Tralala" ja se julkaistiin vuonna 2004 Güntherin Pleasureman-debyyttialbumilta. Kappale oli Ruotsin virallisen singlelistan ensimmäisellä sijalla yhteensä kolme viikkoa.


title: Ding Dong Song

text: Güntherin versio kappaleesta esitetään englanniksi vahvalla saksalaisella korostuksella. Kappale on parodia eurodance-lajityypeistä, varsinkin 1980- ja 1990-luvulta peräisin olevista.


title: Gabriel Lauraeus

text: Gabriel Lauraeus (18. huhtikuuta 1677 Turku – 10. elokuuta 1753 Turku) oli Turun akatemian professori ja pappi.


title: Gabriel Lauraeus

text: Gabriel Lauraeus syntyi 18. huhtikuuta 1677 Turussa. Lauraeuksen vanhemmat olivat Turun tuomiokapitulin notaari Gabriel Lauraeus vanhempi ja Katarina Rajalenius. Hänen isänsä kuoli kuitenkin jo vuonna 1681, jolloin Lauraeuksesta tuli setänsä, Oulun triviaalikoulun rehtori Olof Lauraeuksen kasvattipoika. Lisäksi hän asui lapsena äitinsä uuden aviomiehen ja siten isäpuolensa Tyrvään kirkkoherra Olof Hartmanin luona. Lisäksi hän on ilmeisesti asunut sukulaistensa luona Kalajoella ennen ylioppilaaksi tuloaan. Hän oli oppilaana Oulun triviaalikoulussa ja hänestä tuli ylioppilas Turussa vuonna 1696.


title: Gabriel Lauraeus

text: Ylioppilaaksi tulonsa jälkeen ja opiskellessaan teologiaa hän elätti itsensä käsityöläisammateilla veistämällä, sorvaamalla sekä tekemällä kulta- ja hopeasepäntöitä ja valmistamalla kelloja ja hienotaoksia. Jonkin ajan kuluttua hänet pyydettiin auttamaan piispa Johannes Gezelius nuorempaa tämän kirjeenvaihdossa. Gezeliuksella oli kielteinen kanta pietismiin, johon taas Lauraeuksella mahdollisesti on ollut kytköksiä äitinsä suvun kautta. Yhteistyö Gezeliuksen kanssa vaikutti Lauraeukseen voimakkaasti pysyen tämän muistissa elämän loppuun saakka. On arveltu, että Gezeliuksen oma käytännöllinen raamatullisuus muodostui Lauraeuksen oman uskonnollisen ajattelun johtavaksi aatteeksi.


title: Gabriel Lauraeus

text: Papiksi hän valmistui aivan Suuren Pohjan sodan kynnyksellä. Vuonna 1702 hänestä tuli Porin läänin jalkaväkirykmentin 2. pataljoonansaarnaaja ja vuonna 1703 hänestä tuli saman rykmentin 1. pataljoonansaarnaaja. Rykmentinpastorina hän toimi vuosina 1705-1723.


title: Gabriel Lauraeus

text: Rykmentinpastoriksi hänet nimitettiin Kuurinmaan rajalinnan Seelburgin puolustamisen 1703-1704 jälkeen. Pultavan taistelun jälkeen Lauraeus jäi vangiksi 1709 ja hänet vietiin ensin Moskovaan ja sitten 1712 Tobolskiin Siperiaan. Siellä hän liittyi pietistiseen herätykseen. Lauraeus palasi Suomeen Uudenkaupungin rauhan jälkeen ja 1724 hänet nimitettiin Loimaan kirkkoherraksi. Hän oli vuosien 1731 ja 1746 valtiopäivien jäsen. 1749 hänet nimitettiin jumaluusopin professoriksi ja Turun tuomiorovastiksi. Hänen synodaaliväitöskirjansa "De bonis operibus" julkaistiin 1739. Lauraeus suomensi joukon saksalaisia ja ruotsalaisia virsiä teokseksi "Muutamia Hengellisiä virsiä" ja laati kirjoituksia Ruotsin tiedeakatemian julkaisuihin.


title: Gabriel Lauraeus

text: Lauraeuksen puoliso vuodesta 1707 oli Katarina Fontin (k. 1737).


title: Murronvuoren kalliomaalaus

text: Murronvuoren kalliomaalaus sijaitsee Saimaalla Pihlajavedellä Savonlinnassa Etelä-Savossa. Kalliomaalaus ajoitetaan väljästi kivikauteen.


title: Murronvuoren kalliomaalaus

text: Saimaan Pihjalajavedellä sijaitsee iso Saukonsaari, jonka pohjoisosassa olevassa Enoniemessä maalauskallio on. Murronvuori nousee lohkareisena suoraan vedestä, ja pienessä suojaisessa pystykalliossa on suojaisa puoliluola, jonka vieressä maalaukset sijaitsevat.


title: Murronvuoren kalliomaalaus

text: Maalaus on kolmiosainen. Oikealla reunalla reunalla on suurehko punaväriläiskä, jossa on epävarmasti tunnistettavia kuvioita. Kuviot voivat esittää kämmenpainaumia, mutta tunnistus on vielä epävarmaa. Vasemmalle päin on vielä kaksi punavärialuetta, mutta niissä ei ole tunnistettavia kuvioita. Punaväri on joka kohdassa sekä kulunutta että suttaantunutta.


title: Eurobarometri

text: Eurobarometri on Euroopan komission rahoittama mielipidetutkimus, jossa kartoitetaan Euroopan unionin kansalaisten sosiaalisia ja poliittisia mielipiteitä. Tutkimukset toteutetaan käyntihaastatteluina, joissa käytetään säännöllisesti toistettavia kysymyksiä ja kunakin ajankohtana tärkeäksi katsottujen aihealueiden kysymyksiä.


title: Eurobarometri

text: Euroopan parlamentin mukaan mielipidetutkimukset ovat tärkeä apuväline päätöksenteossa ja Euroopan parlamentin työn valmistelussa ja arvioinnissa.


title: Eurobarometri

text: Toistuvissa kysymyksissä kartoitetaan vastaajien mielipiteitä Euroopan yhteisöstä/unionista, parlamentista sekä vastaajien omasta yhteiskunnasta ja sen demokratian toimivuudesta. Vaihtuvissa kysymyksissä aiheena on ollut muun muassa työllisyys, työttömyys, sukupuoliroolit, ekologia, energiapolitiikka, lasten ja nuorten asema, köyhyys, terveys, bioteknologia, alueellinen kehitys, kulutustottumukset sekä koulutus.


title: Eurobarometri

text: Ensimmäinen eurobarometri kerättiin vuonna 1974, minkä jälkeen se on toteutettu EU:n jäsenmaissa vähintään kahdesti vuodessa. Suomessa barometri on kerätty kokonaisuudessaan vuodesta 1995 alkaen ja EU-aiheisten kysymysten osalta vuodesta 1993 alkaen. Kerääjänä on Suomessa toiminut TNS Gallup.


title: Eurobarometri

text: Myös joistain EU:n ulkopuolisista Euroopan maista on joinain vuosina kerätty aineistoa. Lisäksi on täydennykseksi kerätty suppeita puhelinhaastatteluja.


title: Rahan metsästäjät

text:
Rahan metsästäjät on Jarkko Sipilän yhdessä Scott Stevensonin kanssa kirjoittama jännitysromaani finanssikriisin alkuajoilta, vuosilta 2007-2008. Stevensonin aihepiiristä englanniksi kirjoittama rinnakkaisteos keskittyy miljöökuvaukseen. Siitä Sipilän romaanin rikoselementti puuttuu.
Romaani sijoittuu New Yorkin finanssikeskuksessa Wall Streetilla toimivaan pankkiin. Sen keskeisimmät henkilöt ovat kaksi pankissa työskentelevää arvopaperidealeria, Sasquatch, "Sasq", eli Magnus Saastamoinen ja hänen esimiehensä "Chip", Charles Smith III. Romaanin rakenteessa pankkitoimintaan, erityisesti johdannaisilla käytävään kauppaan, liittyvä juoni lomittuu siihen kytkeytyvän murhan tutkimuksen etenemisen kanssa kahdessa eri aikatasossa. Nämä elementit kohtaavat romaanin 28. luvussa.


title: Rahan metsästäjät

text: "Rahan metsästäjät" kuvaa sijoitusammattilaisen työn kiivasta rytmiä ja raakaa vastuullisuutta: "Tämäkin päivä oli ollut täynnä stressin täyteisiä puheluita, neuvotteluja, raportteja, sähköposteja. Aamuseitsemästä iltaseitsemään. Paine syntyi siitä, että joka päivä piti tulla tulosta."


title: Rahan metsästäjät

text:
Yhdysvaltalaisten asuntolainoista koottuihin sijoitustuotteisiin kohdistuvan johdannaiskaupan periaatteet tulevat esiin kirjan 3. luvussa "Lounas", jossa Chip ja Sasq esittelevät osastonsa toimintaa tiimin uudelle jäsenelle.
Kirja-arvostelussaan Ritva Sorvali (2013) korostaa romaanin antamaa kuvaa pankkialan ahneuden ja kiireisyyden tuhoisuudesta sijoitusammattilaisten perhe-elämälle.


Jääkiekon 2. divisioonan maailmanmestaruuskilpailut 2015 pelattiin huhtikuussa 2015. A-lohkon turnaus pelattiin Islannissa ja B-lohkon turnaus Etelä-Afrikassa. Lohkoissa pelattiin yksinkertainen sarja, joiden voittajat nousivat ylemmälle ja viimeiseksi jääneet putosivat alemmalle sarjatasolle.


title: Jääkiekon 2. divisioonan maailmanmestaruuskilpailut 2015

text: Ottelut


title: John O’Mahony

text: John O’Mahony (12. tammikuuta 1815 (mahdollisesti) lähellä Mitchelstownia, Corkin kreivikunta, Irlanti – 6. helmikuuta 1877 New York, Yhdysvallat) oli amerikanirlantilainen vallankumouksellinen nationalisti, joka perusti vuonna 1858 feeniläisveljeskunnan ("Fenian Brotherhood") eli Irlannin itsenäisyyttä tavoitelleen militantin feeniläisliikkeen amerikkalaisen haaran. Hän oli alkujaan Irlannin menneisyydestä kiinnostunut gaelilaisen perinteen tutkija.


title: John O’Mahony

text: O’Mahony opiskeli Dublinin Trinity Collegessa ja liittyi Nuori Irlanti -liikkeeseen. Osallistuttuaan vuoden 1848 epäonnistuneeseen kapinaan hän joutui pakenemaan Ranskaan. Siellä hän tutustui ensi kerran samasta syystä Irlannista paenneeseen aatetoveriinsa James Stephensiin. O’Mahony oli irlantilaisemigranttien keskuudessa jo tunnettu kumousjohtaja vuonna 1853, jolloin hän siirtyi Yhdysvaltoihin. Hän asettui New Yorkiin ja perusti sinne Emmet Monument Association (EMA) -nimisen salaseuran, josta tuli feeniläisveljeskunnan edeltäjä. Organisaation nimi (”Emmetin muistomerkkiyhdistys”) viittasi kapinajohtaja Robert Emmetin sanoihin, että hänelle ei saisi pystyttää muistomerkkejä ennen kuin Irlanti olisi vapaa. EMA:n tarkoitus oli koota ja kouluttaa Yhdysvalloissa sissiarmeija, joka voitaisiin lähettää vapauttamaan Irlantia brittien vallasta, mutta suunnitelmat eivät toteutuneet.


title: John O’Mahony

text: Vuonna 1857 O’Mahony ja Irlantiin palannut Stephens aloittivat kirjeenvaihdon varojen keräämisestä, aluksi vain muistomerkin pystyttämiseksi Philip Gray -nimisen edesmenneen kapinallisen muistoksi, mutta ajatukset siirtyivät pian salaisen vallankumousorganisaation perustamiseen. Stephens lupasi perustaa järjestön Irlantiin ja O’Mahony Yhdysvaltoihin. O’Mahony lupasi myös lainata Stephensille tarvittavat varat, jotta tämä saisi toiminnan käyntiin Irlannissa. O’Mahony antoi järjestölleen nimeksi feeniläisveljeskunta "fianna"-nimisen myyttisen irlantilaisen soturijoukon mukaan. Hän oli törmännyt nimeen kääntäessään vuonna 1857 englanniksi John Keatingin 1640-luvulla kirjoitamaa iirinkielistä Irlannin historiaa käsitellyttä käsikirjoitusta. Hän otti nimen käyttöön joskus vuoden 1859 keväällä. Stephensin organisaatio Irlannissa sai nimekseen Irlannin tasavaltalaisveljeskunta ("Irish Republican Brotherhood").


title: John O’Mahony

text: Amerikan feeniläisten toiminta oli aluksi vaatimatonta, mutta vuoteen 1865 mennessä järjestö oli kasvanut niin suureksi ja varakkaaksi, että se saattoi toimittaa sekä raha- että aselähetyksiä Irlannin sisarorganisaatiolleen. O’Mahony tuki haluttomasti feeniläisveljeskunnan suunnitelmaa tehdä hyökkäyksiä Yhdysvaltain rajan yli brittiläiseen Kanadaan. Tarkoituksena oli vallata alueita Kanadasta pantiksi, jolla voitaisiin käydä brittien kanssa kauppaa Irlannin itsenäisyydestä. O’Mahonyn uskottavuus kärsi, kun hänen johtamansa hyökkäys Campobellon saarelle New Brunswickissa päättyi epäonnistumiseen, ja hän luopui feeniläisveljeskunnan johdosta. Hänet kuitenkin kutsuttiin vuonna 1872 takaisin sen johtoon.


title: John O’Mahony

text: O’Mahony kuoli vuonna 1877 köyhyydessä. Hänet haudattiin Irlannin Glasneviniin. Hautajaisiin osallistui yli 70 000 ihmistä.


title: Parma (yritys)

text: Parma Oy on suomalainen rakennustarvikevalmistaja ja Suomen suurin betonielementtien valmistaja. Sillä on toimintaa 12:lla paikkakunnalla. Yritys työllistää yhteensä noin 750 henkilöä.


title: Parma (yritys)

text: Parman taustalla on ollut Lohjan Kalkkitehdas (nyk. Lohja) ja Paraisten Kalkki (nyk. Partek). Lohjan ja Partekin elementtitoiminnat yhdistettiin vuonna 1992 Partek Betonila Oy:ksi. Vuonna 1997 Partek Betonilan ja Rakennusliike Puolimatkan teollisuuden elementtitoiminnat yhdistettiin Parma Betonilaksi. Vuodesta 2003 lähtien yrityksen nimenä on ollut Parma Oy.


title: Parma (yritys)

text: Yrityksen liikevaihto vuonna 2012 oli 151,9 miljoonaa euroa. Saman vuoden tulos oli 5,1 miljoonaa euroa. Yritys on osa kansainvälistä Consolis-konsernia.Parma kuuluu Consolis-konserniin, joka on Euroopan suurin betonitekniikkaan perustuvien ratkaisujen tuottaja ja betonisten valmisosien valmistaja. Consolis toimii 25 maassa yli 12 000 ammattilaisen voimin. Laajan tuotevalikoiman lisäksi konserniin kuuluvat yritykset tarjoavat palveluja projektisuunnittelusta toteutukseen.


title: Parma (yritys)

text: Consolis on Parmalle ja muille tytäryhtiöilleen vahva tausta ja tuo synergiaa muun muassa materiaalihankintoihin. Parman Pohjoismaiset sisaryhtiöt ovat Ruotsissa Strängbetong Ab, Norjassa Spenncon ja Tanskassa Spaencom.


title: Piispajärvi

text: Piispajärvi on kylä Suomussalmella. Vuonna 2014 kylässä on vakituisia asukkaita 83. Piispajärven alueella sijaitsee kaksi järveä, Vellijärvi ja Piispajärvi. Piispajärvellä toimi vuoteen 2015 asti vuonna 1923 perustettu Piispajärven koulu .


title: Piispajärvi

text: Piispajärven alueen rajaa etelässä Mustajoki ja pohjoisessa Perangan tienhaara. Kylään lasketaan etelästä päin luetellen Hallasenaho, Haapovaara, Mökinvaara, Alassalmi, Piispajärven ympärillä sijaisevat tilat, Runtti, Vasarantien varsi (Piispajärven perukka), sekä Viitostien varsi Perangan tienhaaraan saakka.


title: Piispajärvi

text: Piispajärvellä on ainoastaan yksi nähtävyys, Alassalmen muistomerkki. Muistomerkki on pystytetty talvisodassa kaatuneiden muistolle. Muistomerkki sijaitsee Valtatie viiden varrella.


title: Myytävänä elämä

text: Myytävänä elämä on Laura Malmivaaraan esikoisalbumi, joka julkaistiin 14. marraskuuta 2005.


title: Myytävänä elämä

text: Albumilta julkaistiin kaksi singleä. Lokakuussa 2005 julkaistu ensimmäinen single "Nukkumaan" sijoittui kahdeksi viikoksi Suomen viralliselle singlelistalle, parhaimmillaan sijalle 17. Alkuvuodesta 2006 albumin nimikappale "Myytävänä elämä" julkaistiin singlenä.


title: James Stephens

text: James Stephens (1825 Kilkenny – 29. maaliskuuta 1901 Blackrock, Dublin) oli irlantilainen vallankumouksellinen, joka perusti vuonna 1858 Irlannin feeniläisten maanalaisen keskusjärjestön, Irlannin tasavaltalaisveljeskunnan ("Irish Republican Brotherhood", IRB).


title: James Stephens

text: Stephensin varhaisista elämänvaiheista ei tiedetä paljoakaan. Osallistuttuaan vuoden 1848 epäonnistuneeseen kapinaan hän pakeni Pariisiin, jossa hän tutustui itseään kymmenisen vuotta vanhempaan John O’Mahonyyn ja vakuuttui siitä, että Irlantiin tarvittaisiin aseellista vallankumousta valmisteleva salaseura. Stephens palasi Irlantiin tammikuussa 1856, ja alkoi luoda yhteyksiä. Vuonna 1857 hän kirjoitti Yhdysvaltoihin muuttaneelle O’Mahonylle ja pyysi tätä keräämään varoja muistomerkkiin eräälle hiljattain kuolleelle irlantilaiselle kapinalliselle. O’Mahony vastasi tarjoamalla hänelle rahaa salaisen vallankumousjärjestön luomiseen. Sopimuksen synnyttyä Stephens ja eräät muut vallankumoukselliset perustivat Irlannin tasavaltalaisveljeskunnan hänen kotonaan Dublinissa 17. maaliskuuta 1858. O’Mahony loi puolestaan Yhdysvaltoihin vastaavan organisaation, jonka nimeksi tuli feeniläisveljeskunta. Salaseuran tavoitteena oli Irlannin aseellinen vapauttaminen Ison-Britannian vallasta. Vuosina 1858–1859 ja 1863–1864 Stephens kiersi Pohjois-Amerikassa keräämässä rahaa ja aseita sekä lujittamassa siteitä feeniläisiin.


title: James Stephens

text: Stephens ja Irlannin feeniläiset lupasivat amerikkalaisille tukijoilleen käynnistävänsä kansannousun Irlannissa 20. syyskuuta 1865, mutta liikkeen johtajat pidätettiin viisi päivää sitä ennen. Stephens vangittiin saman vuoden marraskuussa, mutta hän onnistui pakenemaan parin viikon kuluttua. Hän luopui joulukuussa 1866 IRB:n johdosta ja asui sen jälkeen useita vuosikymeniä Pariisissa työskennellen toimittajana ja kielenopettajana. Saatuaan vuonna 1891 armahduksen hän palasi asumaan Irlantiin. Kamppailussa Irlannin itsenäisyyden puolesta Stephens vastusti sekä Ison-Britannian parlamenttiin nojaavaa linjaa että terrorististen keinojen käyttöä.


title: Maria Ruotsala

text: Maria Ruotsala (s. 15. maaliskuuta 1961 Helsinki) on suomalainen kuvataiteilija ja elokuvaohjaaja.


title: Maria Ruotsala

text:
Kuvataiteilijana Ruotsala on tehnyt muun muassa maalauksia, installaatioita ja videoita. Hänet nimettiin yhdeksi neljästä Vuoden nuoresta taiteilijasta vuonna 1990 yhdessä Eija-Liisa Ahtilan, Jarmo Kurjen ja Juha Saitajoen kanssa. Hänen töitään on hankittu muun muassa Kiasmaaan ja Pariisin Pompidou-keskukseen.
Ruotsala opiskeli elokuvaohjaajaksi Lontoossa ja palkittiin Fuji-stipendillä parhaana ohjaajana 1992.


title: Maria Ruotsala

text: Ruotsala on ohjannut Yleisradiolle muun muassa kolmiosaisen televisioelokuvan Kreetta Onkelin romaanin "Ilonen talo" pohjalta.


title: Marja Pensala

text: Marja Pensala (o.s. "Hautala", 3. lokakuuta 1944 Savonlinna – 31. elokuuta 2015 Helsinki) oli suomalainen lyhyt- ja dokumenttielokuvien ohjaaja.


title: Marja Pensala

text: Pensalan läpimurto oli sepitteellinen satiiri "Elsa", joka on yksi ulkomailla eniten esitetyistä suomalaisista lyhytelokuvista. Sitä seurasivat lyhytdokumentit "Hukkareissu" (1982) ja Kyllikki Virolaisesta kertova, yhdessä päivässä kuvattu "Hyvä elämä" (1983).


title: Marja Pensala

text: 1990-luvulta alkaen Pensala ohjasi lähinnä puolipitkiä dokumenttielokuvia, kuten vuoden 1992 "Aunuksen kylillä" ja vuoden 1996 "Tallinnan tuhkimo", joka oli yhteistyö Pirjo Honkasalon kanssa.


title: Marja Pensala

text: Tampereen elokuvajuhlilla Marja Pensala palkittiin neljästi, elokuvista "Hukkareissu" ja "Sielunpimennys" pääpalkinnolla.


title: Satanahka

text: Satanahka Oy oli vuosina 1919–2003 Kiukaisissa toiminut nahkatehdas ja nahkapukineiden valmistaja.


title: Satanahka

text: Yhtiö sai alkunsa vuonna 1917 satakuntalaisten tilallisten perustamana ja se aloitti nahanvalmistuksen marraskuussa 1919 nimellä Satakunnan Nahkateollisuus Osakeyhtiö. Kiukaisten Eurakoskelle rakennetun nahkatehtaan suunnitteli tamperelainen rakennusmestari Heikki Tiitola. Aluksi se tuotti tilallisten omista vuodista parkkinahkaa heidän omiin tarpeisiinsa. 1920-luvulla tehdas alkoi valmistamaan nahkaa myös ulkopuolisille kuten esimerkiksi kenkäteollisuudelle. Vuonna 1932 yrityksen osake-enemmistön hankki Friitalan nahkatehtaan perustajan Arthur Hellmanin poika Aarne Hellemaa. Hänen aikanaan tehtaan koneita ja tuotantomenetelmiä modernisoitiin, työntekijöiden määrää lisättiin ja myös koko tuotanto suunnattiin kenkäteollisuudelle. Vuonna 1942 yhtiön nimeksi vaihtui Satanahka Oy.


title: Satanahka

text: 1940-luvun aikana Satanahka aloitti raakanahan lisäksi omien nahkatuotteiden valmistuksen. Sen valikoimiin kuuluivat esimerkiksi nahkavaatteet, -käsineet ja -hatut sekä salkut ja laukut. Lisäksi Satanahka valmisti puolustusvoimille reppuja ja muita nahkaisia tarvikkeita sekä muun muassa pesäpalloräpylöitä. 1960–1980-luvuilla yhtiö tuli tunnetuksi nahka- ja mokkapuseroistaan, joita se valmisti myös tuotemerkillä Finn Fant. Ne ovat nykyään suosittuja vintage-harrastajien keskuudessa. Takavuosikymmeninä tehdas saastutti vieressä virtaavaa Eurajokea laskemalla siihen jätevetensä puhdistamattomana. Joen kerrotaan pahimmillaan 1950-luvulla löyhkänneen kuin viemärin.


title: Satanahka

text: Vielä vuonna 1995 tehdas työllisti 155 henkilöä, mutta ajautui konkurssiin kahta vuotta myöhemmin. Sen jatkajana aloitti Sata Leather Oy vuonna 1998, joka kuitenkin joutui lopettamaan toimintansa 2003. Nahkatehtaan kiinteistö on siitä lähtien ollut tyhjillään. Nykyiset rakennukset ovat valmistuneet pääosin 1930- ja 1940-luvuilla. Nahkatehtaasta kertovia esineitä ja valokuvia on näytteillä Kiukaisten Eurakoskella sijaitsevassa Wanhassa Pappilassa.


title: Nälkäpeli – Matkijanärhi, osa 2

text: Nälkäpeli – Matkijanärhi, osa 2 "(The Hunger Games: Mockingjay – Part 2)" on vuonna 2015 ensi-iltansa saanut yhdysvaltalainen tieteis- ja seikkailuelokuva, jonka on ohjannut Francis Lawrence. Se perustuu Suzanne Collinsin samannimiseen romaaniin vuodelta 2010. "Matkijanärhi, osa 2" on "Nälkäpeli"-elokuvasarjan neljäs ja viimeinen osa. Se on elokuvien "Nälkäpeli", "Vihan liekit" ja "Matkijanärhi, osa 1" jatko-osa. Pääosissa ovat Jennifer Lawrence, Josh Hutcherson, Liam Hemsworth, Woody Harrelson, Elizabeth Banks, Julianne Moore, Sam Claflin, Jena Malone, Philip Seymour Hoffman ja Donald Sutherland.


title: Nälkäpeli – Matkijanärhi, osa 2

text: Elokuvan ensi-ilta oli Suomessa 18. marraskuuta 2015 ja Yhdysvalloissa 20. marraskuuta 2015.


title: Nälkäpeli – Matkijanärhi, osa 2

text: 10. heinäkuuta 2012 Lionsgate ilmoitti jakavansa kirjasarjan viimeisen osan Matkijanärhen kahteen osaan. "Nälkäpeli – Matkijanärhi, osa 1" -elokuvan ensi-ilta oli 21. marraskuuta 2014 ja "Nälkäpeli – Matkijanärhi, osa 2" -elokuvan ensi-ilta oli 20. marraskuuta 2015.


title: Nälkäpeli – Matkijanärhi, osa 2

text: Elokuvan kuvaukset alkoivat 23. syyskuuta 2013 Atlantassa. "Osa 1" ja "2" kuvattiin samanaikaisesti.


title: Nälkäpeli – Matkijanärhi, osa 2

text: Elokuvassa Plutarch Heavensbeeta näyttelevä Philip Seymour Hoffman löydettiin kuolleena kotoaan New Yorkissa 2. helmikuuta 2014. Tuotantoyhtiö Lionsgate julkaisi tiedotteen, jonka mukaan Hoffman oli kuvannut kaikki kohtauksensa "Osasta 1" ja hänellä oli viikko jäljellä "Osan 2" kuvauksista. Lionsgaten mukaan elokuvan ensi-iltaa ei jouduta siirtämään, koska suurin osa Hoffmanin kohtauksista oli saatu kuvattua.


title: Herpetologia

text: Herpetologia (kreikan kielen sanoista "ερπετολογία", jossa "ἑρπετόν", erpetón ’matelija’ ja "-λογία" logia, ’oppi’) on tieteenala, joka tutkii matelijoita ja sammakkoeläimiä eli ”herppejä”. Herpetologi on tämän tieteenalan harjoittaja.


title: Herpetologia

text: Suomen yliopistoissa ja useimmissa muidenkaan maiden yliopistoissa herpetologin suuntautumisvaihtoehtoa ei ole, mutta biologian ja eläintieteen opintoihin voi lisätä halutessaan herpetologiaan liittyvää opiskelua.


title: Yhdysvaltain presidentinvaali

text: Yhdysvaltain presidentinvaali on epäsuora vaali, jossa valitaan Yhdysvaltain presidentti ja varapresidentti. Vaali pidetään neljän vuoden välein. Äänestäjät valitsevat valitsijamiehet, jotka sitten valitsevat presidentin ja varapresidentin. Vaali pidettiin ensimmäisen kerran vuonna 1792. Vaali pidetään aina tiistaina, marraskuun 2.–8. päivien välillä. Viimeisin presidentinvaali pidettiin 8. marraskuuta 2016.


title: Yhdysvaltain presidentinvaali

text: Osavaltiot saavat valitsijamiehiä saman verran kuin niillä on edustajia kongressissa eli edustajainhuoneessa ja senaatissa yhteensä. Osavaltiossa eniten ääniä saanut ehdokas saa myös kaikki osavaltion valitsijamiehet, pois lukien Maine ja Nebraska, joissa äänet saattavat jakautua useammalle ehdokkaalle. Osavaltioiden edustajainhuoneen paikkaluku määräytyy väkiluvun mukaan (kuitenkin vähintään yksi) ja senaattiin saa jokainen osavaltio edustajia kaksi. Tällöin osavaltio saa minimissään kolme valitsijamiestä. Yhdysvaltain presidentinvaali suosii siis jonkin verran pienempiä osavaltioita, ja epäsuora valintatapa mahdollistaa tuloksen, jossa vähemmän ääniä maanlaajuisesti saanut ehdokas voittaa vaalin.


title: Raision hautakivet

text:
Raision kirkon hautakivet ovat mahdollisesti Suomen vanhimmat tunnetut kuvioidut hautakivet. Kiviä säilytetään Raision keskiaikaisen kivikirkon aulassa. Nämä kaksi kiveä ovat arviolta 1200-luvuilta. Toiseen kivistä on kuvattu auringonpyöriä ja eläimiä, ja vaikka kuvitus ei ole yksiselitteisesti kristinuskoon viittaava, kiveä pidetään kristillisenä. Toisen kiven kuva-aihe on kristillinen ristisauva. Kivissa ei ole kirjoitusta. Kivien lähimmät vastineet ovat Gotlannin kuvakivet.
Kiviä käytettiin myöhemmin Raision kirkon kynnyskivinä, josta ne löydettiin lattian korjauksen yhteydessä vuonna 1968. Kivien pinta on kulunut paljon, ja siksi pienempien kuvioiden hahmotus on vaikeaa.


title: Raision hautakivet

text: Suomen vanhin kristillinen hautakivi on Kalevanpojan viikatteentikku Laitilan Untamalassa. Se on samoilta ajoilta, ellei jopa hieman vanhempi. Se on myös vanhin edelleen paikallaan oleva kristillinen hautakivi. Vanhin tunnettu kirjoituksella varustettu kivi puolestaan on Sastamalan kirkon hautakivi vuodelta 1304. Vanhimpia nimen sisältäviä kiviä ovat Ulvilan Pyhän Olavin kirkossa säilytettävät Herbordus Wiperenvorden ja Tidemannus de Cumen hautakivet 1310-luvulta.


title: Jukka Ässä

text: Jukka Ässä on tamperelaisen Jukka Salmisen perustama popyhtye. Yhtye on julkaissut kaksi albumia, "Mitäs tässä" vuonna 2012 sekä "Ihmisten jälkeen" vuonna 2014. Jukka Salminen on aiemmin julkaissut kaksi englanninkielistä albumia Tapes-nimellä ("Tapes", 2006, sekä "Aloha!", 2008).


title: Jukka Ässä

text: Lisäksi Salminen on soittanut Samae Koskisen Taikabändissä "Elossa"-albumin aikaan, Tigerbombsissa 2004–2007, Laurilassa (Boyhood 2007), Astrid Swan & The Drunk Loversissa (2009), Steel Mammothissa, Grillin' Willie & The Vegetariansissa.


title: Jukka Ässä

text: "Mitäs tässä" -esikoisalbumilta julkaistiin ensimmäisenä singlenä ”Eläköön amatöörit”, joka oli pienoinen radiohitti ainakin Radio Novalla ja Yle Radio Suomessa. Albumi valittiin myös YleX:n viikon albumiksi julkaisun kynnyksellä. Pehmeä suomenkielinen pop-musiikki loi innostunutta mielenkiintoa.


title: Jukka Ässä

text: "Ihmisten jälkeen" on oman kuvauksensa mukaan ”elämänmakuinen, hitikäs ja rehellinen kooste 30 ja risat -sukupolven elämästä”. Sanoituksista vastaavat Salmisen lisäksi muun muassa Anna Puu ja Iisa Pykäri (Regina). Albumin on äänittänyt Jukka Puurula, miksannut Teemu Into ja tuottanut Jukka Salminen.


title: Jukka Ässä

text: "Ihmisten jälkeen" -albumista sanottua:


title: Jukka Ässä

text: ”Jukka Ässä liukuu toisella levyllään indierockista suomipopin puolelle – käsitteen hyvässä merkityksessä. Ihmisten jälkeen on alkuvuoden raikkain, velmuilevasti vakavin ja ajankohtaisin suomenkielinen poplevy.” Mikko Aaltonen / Image


title: Jukka Ässä

text: ”Raikas kokonaisuus on ensimmäinen ajatus, joka nousee tästä Jukka Salmisen johtaman poppoon toisesta albumista. Ihmisten jälkeen pohtii elämää ja kuolemaa noin kolmikymppisen näkövinkkelistä. Optimistirock soi kirkkaana ja iskelmällisenä.” Saara Pakarinen / Me Naiset


title: Jukka Ässä

text: ”Jukka Ässä kääntää alakulon iloksi ja laskevat sointukulut nostattavaksi meiningiksi. Erinomaisen bändin kanssa koottu Ihmisten jälkeen sisältää radiosiistejä popraitoja ja oivia kuvauksia hetkistä.” Markku Makkonen / Aamulehti


title: Poen laki

text: Poen laki on internet-keskusteluihin liittyvä sananparsi, joka on nimetty keksijänsä Nathan Poen mukaan. Poen laki perustuu havaintoon, että jos kirjoittajan tarkoituksesta ei ole selvää näyttöä, on vaikeaa tai jopa mahdotonta erottaa onko kirjoittajan ilmaisema äärimielipide vilpitön vai parodia.


title: Poen laki

text:
Poen laki laajimmassa muodossaan ilmaistaan seuraavasti:
Poen lain ydin on se, että jonkin ääri-ilmiön parodiaa on mahdotonta erottaa aidosta ääri-ilmiöstä. Poen lain korollaari on käänteinen ilmiö: vilpittömiä fundamentalistisia mielipiteitä on mahdotonta erottaa näiden mielipiteiden parodioista.


title: Poen laki

text: Nathan Poe kirjoitti nimeään kantavan lausahduksensa christianforms.com-verkkosivustolle, jossa väitellään kreationismista. Alkuperäinen lause kuului:


title: Miika Korkiakoski

text: Miika Korkiakoski (s. 7. heinäkuuta 1967 Joensuu) on suomalainen näyttelijä Hän näytteli Lasse Metsolan roolin TV-sarjassa "Metsolat". Lisäksi hän on näytellyt TV-sarjassa Puhtaat valkeat lakanat Korkiakoski toimii Vaasan kaupunginteatterin markkinointipäällikkönä.


title: Miika Korkiakoski

text: Korkiakoski työskenteli vuodesta 1988 matkailualalla ja vuodesta 1990 näyttelijänä Riihimäen Teatterissa. Vaasan kaupunginteatterissa Korkiakoski on näytellyt kymmenisen vuotta. Sen lisäksi hän on ollut kiinnitettynä Lappeenrannan kaupunginteatteriin, Mikkelin Teatteriin ja Wasa Teateriin. Korkiakoski on toiminut myös opetustehtävissä Yrkeshögskolan Noviassa Vaasassa.


title: 1,8-diatsabisykloundek-7-eeni

text: 1,8-diatsabisyklo[5.4.0]undek-7-eeni eli DBU (CHN) on heterosyklinen amidiineihin kuuluva orgaaninen yhdiste. Yhdistettä käytetään laajasti orgaanisessa synteesissä emäksenä ja katalyyttinä.


title: 1,8-diatsabisykloundek-7-eeni

text: 1,8-diatsabisyklo[5.4.0]undek-7-eeni on huoneenlämpötilassa väritön öljymäinen neste. Se liukenee hyvin veteen ja orgaanisiin liuottimiin kuten etanoliin, asetoniin, bentseeniin, dietyylieetteriin ja dimetyylisulfoksidiin. Vesiliuoksissa yhdiste saattaa hydrolysoitua hitaasti.


title: 1,8-diatsabisykloundek-7-eeni

text: 1,8-diatsabisyklo[5.4.0]undek-7-eeni on voimakas emäs ja sen pK-arvo dimetyylisulfoksidiliuoksessa on 13,9. Monista muista emäksistä poiketen yhdiste ei ole juurikaan nukleofiilinen johtuen steerisestä esteestä.


title: 1,8-diatsabisykloundek-7-eeni

text: 1,8-diatsabisyklo[5.4.0]undek-7-eenia voidaan valmistaa laktoneihin kuuluvasta 2-piperidonista.


title: 1,8-diatsabisykloundek-7-eeni

text: 1,8-diatsabisyklo[5.4.0]undek-7-eenia käytetään melko voimakkaana ei-nukelofiilisena emäksenä useissa reaktioissa, kuten esteröinneissä, dehydrohalogenoinneissa ja muissa eliminaatioissa, kondensaatioreaktioissa, Baylis–Hillman-reaktiossa, Horner–Wadsworth–Emmons-reaktiossa ja Nef-reaktiossa.


title: Saksan 4. vuoristodivisioona

text: Saksan 4. vuoristodivisioona () oli Saksan maavoimien yhtymä toisessa maailmansodassa.


title: Saksan 4. vuoristodivisioona

text: Divisioonan perustaminen aloitettiin kesäkuussa 1940 Itävallassa yhdistämällä vuoristojääkärirykmentit 142 ja 143 ja 94. vuoristotykistöpatteristo, 94. panssarintorjuntapatteristo ja 94. vuoristopioneeripataljoona sekä huolto-osia, mutta perustaminen keskeytettiin sotatoimien päättyessä Ranskassa. Wehrkreis V perusti lopulta divisioonan 23. lokakuuta 1940 Heubergin harjoitusalueella 412. erillisdivisioonan esikunnasta ja sen rykmentit muodostettiin 25. jalkaväkidivisioonan jalkaväkirykmentti 13:sta ja 27. jalkaväkidivisioonan jalkaväkirykmentti 91:stä. Perustettavan divisioonan tykistöjoukot tulivat samoista divisioonista.


title: Saksan 4. vuoristodivisioona

text: Divisioona koulutettiin maaliskuuhun 1941, jolloin se siirrettiin Bulgariaan valmistautumaan Jugoslavian valtaukseen. Operaatiosta vapauduttuaan se osallistui operaatio Barbarossaan. Divisioona osallistui Umanin ja Miusin taisteluihin ja se oli Miusissa aina heinäkuuhun 1942. Se osallistui Kaukasuksen taisteluihin yhdessä 1. vuoristodivisioonan kanssa. Divisioona siirrettiin Krimille, josta se vetäytyi armeijan mukana Unkariin ja edelleen Slovakian Tatravuorille tammikuuhun 1945 mennessä. Divisioona antautui puna-armeijalle toukokuussa 1945.


title: Saksan 4. vuoristodivisioona

text: Divisioonankomentajina olivat:


title: Annina Antikainen

text: Annina Keinonen (Os. Antikainen) (s. 10. kesäkuuta 1989) on suomalainen lentopalloilija, joka edustaa ranskalaista Volleyball Romansia kaudella 2016-2017. Aiemmin hän on edustanut urallaan Hämeenlinnan Pallokerhoaa, Pieksämäki Volleyta ja Oriveden Ponnistusta. Keinonen on voittanut SM-kultaa vuosina 2007,2008 ja 2016 sekä Suomen Cupin 2006. Lisäksi Keinonen on saavuttanut SM-hopeaa 2014 ja pronssia 2011. Hän on pelipaikaltaan passari ja hänen pituutensa on 174 senttimetriä.


Annina Antikainen


title: Otalampi

text: Otalampi on 2600 asukkaan taajama Vihdissä.


title: Otalampi

text: Otalammen rannalla sijaitsee uimaranta. Rannalla on pukeutumistilat, jäteastia, kaksi siirrettävää käymälää sekä pelastuslautta. Lisäksi uimarannalla on laituri, jonka päässä on hyppytorni ja pelastusrengas. Rannan läheisyydessä on palloilukenttä. Rannalla oli jäätelökioski joka oli yrittäjän ylläpitämä.


title: Otalampi

text: Vuonna 2008 valmistuneessa Otalampi-talossa on neuvola, päiväkoti, ala- ja yläasteen koulupalvelut. Rakennuksessa on myös avoin päiväkoti ja kerhotoimintaa.


title: Otalampi

text: Otalammella on S-market ja Neste-myymälä, jossa on myös Postin palvelut, Veikkauksen veikkauspiste, Kotipizza ja perävaunujen vuokraustoimintaa.


title: Pohjois-Suomi (1955–1957)

text: Pohjois-Suomi oli Kemissä vuosina 1955–1957 ilmestynyt sanomalehti.


title: Pohjois-Suomi (1955–1957)

text: Oy Uusi Suomi perusti "Pohjois-Suomen" taloussyistä lakanneen kokoomuksen äänenkannattajan "Pohjois-Pohjan" tilalle. Syksyllä 1955 sen tieltä lopetettiin toinen kokoomuslehti "Rovaniemi". Edeltäjänsä tavoin "Pohjois-Suomi" sortui kilpailuun "Pohjolan Sanomien" kanssa. Kuudesti viikossa ilmestyneen lehden päätoimittajana työskenteli Antti Laakso.


title: Merituli

text: Merituli voi tarkoittaa ainakin seuraavia asiota:


title: Vuoristoarmeijakunta Norja

text: Vuoristoarmeijakunta Norja () oli Saksan maavoimien vuoristojoukkojen yhtymä toisessa maailmansodassa. Se osallistui sotatoimiin Norjassa ja Suomessa.


title: Vuoristoarmeijakunta Norja

text: Armeijakunta perustettiin 1. heinäkuuta 1940 Norjassa. Siihen kuuluivat 5. huhtikuuta 1941 Saksan 2. ja 3. vuoristodivisioona sekä armeijakuntajoukkoja.


title: Vuoristoarmeijakunta Norja

text: Yhtymän ensimmäinen sotatoimi oli operaatio Renntier, jonka tarkoituksena oli miehittää Petsamo. Kesäkuussa 1941 armeijakunta aloitti hyökkäyksen Petsamosta Murmanskiin operaatio Platinaketussa. Hyökkäys epäonnistui ja armeijakunta ei saavuttanut tavoitteitaan. Elokuussa 1941 divisioonaan kuului kahden mainitun divisioonan lisäksi Saksan 6. vuoristodivisioona, SS-jalkaväkirykmentti 9, jalkaväkirykmentti 388 sekä Suomen jalkaväkirykmentti 14 ja osasto Petsamo. Marraskuussa 3. vuoristodivisioona siirrettiin pois armeijakunnasta ja tammikuussa 1942 se menetti suomalaiset vahvistuksensa.


title: Vuoristoarmeijakunta Norja

text: Huhti-toukokuussa 1942 armeijakunta torjui kolmen viikon taisteluissa Neuvostoliiton 14. armeijan hyökkäyksen, mutta 4. toukokuuta talvimyrsky surmasi ja palellutti runsaasti sotilaita. 10. marraskuuta 1942 armeijakunta sai uuden nimen XIX vuoristoarmeijakunta (). Armeijakuntaan liitettiin heinäkuussa 1943 Saksan 210. jalkaväkidivisioona.


title: Vuoristoarmeijakunta Norja

text: Armeijakunta vetäytyi 1944 Norjaan Suomen irrottauduttua sodasta ja tehtyä aselevon Neuvostoliiton kanssa. Armeijakunta nimettiin 25. marraskuuta 1944 armeijaosasto Narvikiksi () Se antautui toukokuussa 1945.


title: Vuoristoarmeijakunta Norja

text: Armeijakunnankomentajina olivat:


title: Bulgar

text: Bulgar (, ) oli Volgan Bulgarian pääkaupunki 700-1400-luvuilla yhdessä Bilärin ja Nur-Suvarin kanssa. Se sijaitsi Volgan rannalla noin 30 km Kamajoen suusta ja noin 130 km nykyisestä Kazanista alavirtaan. Hiukan Bulgarista pohjoiseen sijaitsee uudempi kaupunki Bolgar.


title: Bulgar

text: Bulgarin alueella on ollut asutusta jo neoliitti-, pronssi- ja varhaisella rauta-ajalla, koska sen sijainti oli mainio Volgan korkealla rannalla. Ensimmäinen linnoitus alueella on ollut jo 300-600-luvulla.


title: Bulgar

text: Varhaisimmat bulgaarien asutukset alueelta on 700-800-luvuilta. Bulgar on ollut Volgan Bulgarian pääkaupunki ilmeisesti jo 700-luvulta lähtien. Bulgarin kaupungin syntymiseen vaikutti sen sijainti Kama- ja Volgajokien yhtymäkohdassa korkealla joentörmällä. Kaupunkiin syntyi Aga-basaari, joka oli Volgan Bulgarian tärkein kauppapaikka. Bulgar oli Rusin ja idän valtakuntien välisten kulkureittien risteys 700-luvun lopulta 1000-luvun alkuun asti. Sen kautta kulki lähes kaikki kauppa idän ja lännen välillä..


title: Bulgar

text: Arabialainen kartantekijä Abu Zayd al-Balhi saapui vuonna 922 yhdessä kirjuri Ibn Fadlanin kanssa Bulgariin käännyttämään Volgan bulgaarit islaminuskoon. Bulgaarit omaksuivat islaminuskon, mutta heidän kanssaan olleet savasit eivät omaksuneet vaan lähtivät Volgan oikealle rannalle. Tällä matkalla Ibn Fadla kirjasi muistiin myös tapaamisensa rusien kanssa ja heidän tapojaan. Hänen mukaansa rusit ovat pitkiä kuin taatelipalmut, vaaleatukkaisia ja vereviä sekä likaisinta väkeä, mitä Allah on koskaan luonut. Rusit käyttivät ihan tolkuttomasti humalluttavia juomia..


title: Bulgar

text: Bulgar oli Volgan Bulgarian tärkeimpiä kaupunkeja. Sen kautta kulki valtakunnan ulkomaankauppa. Se oli 900-1000-luvuilla noin 12 hehtaarin kokoinen. 1100-1200-lukujen vaihteessa se jäi jälkeen Biläristä ja Suvarista.


title: Bulgar

text: 900-luvulla bulgaarit myivät tekemiään hienoja koruja, nahkoja, turkiksia, hunajaa sekä metalliesineitä. Bulgaarit kävivät kauppaa Kiinan, Bagdadin, Damaskoksen, Espanjan ja Skandinavian kanssa. Bulgarissa järjestettiin joka vuosi isot markkinat, joihin tuli kauppiaita kaikkialta. Monilla ulkomaisilla kauppahuoneilla oli siellä omia taloja ja katuja.


title: Bulgar

text: Bulgarin tärkeyttä korostaa myös se, että Sisilian kuningas Roger II:n kartantekijä Abu Abdillah Muhammad al-Idrisi piirsi karttaansa myös Bulgarin vuonna 1154.


title: Bulgar

text: Venäläisten jatkuvien hyökkäysten takia kuninkaat siirsivät pääkaupungin myöhemmin 1100-luvulla Biläriin.


title: Bulgar

text: Mongolit hävittivät Bilärin 1230-luvulla, ja 1236 he hävittivät myös Bulgarin. He päättivät kuitenkin rakentaa Bulgarin uudelleen. Sen jälkeen vanha pääkaupunki otettiin uudelleen käyttöön mongolien Kultaisen Ordan provinssin tai ruhtinaskunnan pääkaupungiksi. Mongolivallan aikana Bulgarista tuli menestyvä kaupunki, johon rakennettiin paljon huomattavia rakennuksia.


title: Bulgar

text: Tokhtamysh-Timur-sota oli Bulgarin historian käännekohta. Kultaisen Ordan kaani Bulaq-Temir tuhosi sen vuonna 1361 Timur Lenkin uhatessa häntä. Sen ryöstivät kerran venäläiset rosvojoukot sekä vielä kerran vuonna 1431 Moskovan ruhtinas Vasili II. Se oli muslimien uskonnollisena keskuksena vuoteen 1552 asti, jolloin Venäjän keisari Iivana Julma valloitti Kazanin kaanikunnan ja liitti sen Venäjän valtakuntaan.


title: Bulgar

text: Keisarivallan aikana vanhaan Bulgarin kaupunkiin asettui asumaan aatelittomia. Keisari Pietari Suuri laati ukaasin säilyttäkseen vanhat rauniot. Tämä oli ilmeisesti ensimmäinen venäläinen laki, jolla suojeltiin muinaismuistokohteita.


title: Bulgar

text: Neuvostoaikana Bulgar oli paikallisen islamilaisen liikkeen keskuspaikka, ja sen nimi oli Pikku-Hadž. Tatarstanin ja muiden Neuvostoliiton tasavaltojen muslimit eivät voineet matkustaa pyhiinvaellukselle Mekkaan, joten he menivät Bulgariin..


title: Bulgar

text: Tataareille Bulgar oli keskiaikaisen Volgan Bulgarian pääkaupunki nimeltään "Shahri Bolghar" (), joka tarkoittaa "Bulgarin kaupunkia". Kaupunki on osa heidän kulttuuriperintöään, koska heille se on vanhan Kazanin kaanikunnan edeltäjä, minkä vuoksi on linkki nykyiseen Tatarstanin Tasavaltaan. Nykyisen Tatarstanin pääkaupunki on Kazan, mutta monille tataareille Bulgar on heidän vanha uskonnollinen pääkaupunki sekä edustaa islamilaista Bulgaria ennen kuin mongolit valloittivat Volgan Bulgarian valtakunnan.


title: Viiala (Tampere)

text: Viiala on yksi Tampereen kaupunginosista. Se sijaitsee Tampereen itäisessä osassa. Alueella on asuintaloja, kioski, puisto ja päiväkoti. Viialan naapurikaupunginosia ovat Turtola, Aakkula, Messukylä, Hankkio, Kaukajärvi sekä Lukonmäki. Suurin osa Viialan taloista on omakotitaloja, mutta Viialassa on myös rivitaloja ja vähän kerrostaloja.


title: Viiala (Tampere)

text: Messukylän henkikirjakylään kuulunut Viialan talo mainittiin vuoden 1540 maakirjassa, jolloin sen isäntänä oli Olavi Viia. Professori Viljo Nissilän mukaan nimi voi johtua muinaisruotsalaisesta heimonimestä "svia". 1600-luvun alusta lähtien talo oli saman suvun hallussa, kunnes Tampereen kaupunki osti suurimman osan tilasta vuonna 1944. Alue liitettiin Tampereen kaupunkiin vuonna 1947, jolloin myös vahvistettiin ensimmäinen osa-asemakaava. Koska vanhaa paikallista nimistöä ei ole, kadunnimistön perustana ovat rakentamiseen liittyvien työkalujen nimet.


title: Viiala (Tampere)

text: Vilusentie ja Vilusen puistokatu on nimetty Vilusen talon mukaan, joka – samoin kuin Viiala – mainittiin Messukylän henkikirjakylään kuuluneena talona vuoden 1540 maakirjassa. Talon isäntänä esiintyy kirkonkirjoissa vuosina 1558–1602 Juhani Viluinen. Tampereen kaupunki osti Vilusen vuonna 1944 ja tilan päärakennuksessa toimi Hatanpään sairaalan psykiatrinen osasto vuosina 1945–1965. Nykyisin rakennus on käytössä Tampereen kaupungin päivätoimintakeskuksena. Vilusen suuri kivinavetta purettiin vuonna 1989 sen jäädessä Tampereen itäisen ohitustien alle. Vilusen puistokatu noudattaa taloon aikanaan johtaneen puistokujan reittiä.


title: Viiala (Tampere)

text: Kirjailija Kalle Päätalo asui 1950-luvulta alkaen itse rakentamassaan omakotitalossa Viialassa Kirvestiellä. Päätalon mukaan on nimetty puisto (Kalle Päätalon puisto) Viialan Vasaratiellä. Puistoon kuuluvat leikkipuisto sekä urheilukenttä, jossa voi talvisin luistella ja kesäisin pelata muun muassa jalkapalloa. Viialan teiden nimet ovat tulleet pääosin työkalujen nimistä, esimerkkeinä Vasaratie, koko Viialan halki kulkeva Nuijatie, Kirvestie ja Poratie. Viialan alueella toimii Viialan omakotiyhdistys, joka on perustettu jo vuonna 1946.


title: Viiala (Tampere)

text: Viialantien kioski on toiminut paikallaan jo yli 60 vuotta . Vuodesta 1971 kioskin pitäjänä on toiminut Heli Niemi ja nykyisin kioski tunnetaan myös nimellä Helin kioski.


title: Piru padan ääressä

text: Piru padan ääressä on taiteilija Hugo Simbergin pienikokoinen, 15×15,5 cm, vesiväri- ja guassityö vuodelta 1897. Työ kuuluu Ateneumin taidemuseon kokoelmin, jonne se hankittiin vuonna 1913.


title: Piru padan ääressä

text: Hugo Simbergin pirujen hahmot löytyvät usein Simbergille lapsuudessa kerrotuista kansantaruista. Luultavasti tässä Simbergin "Piru padan ääressä"- akvarellissa on kyse tarusta, jossa piru joutuu laiskan emännän apulaiseksi tai joka haltijoiden tapaan asuu vakituisesti talossa valvoen isäntäväen puuhia. Simbergiläinen piru ei edusta ihmistä uhkaavia pimeyden voimia vaan on helposti huijattava piruparka, jota voi kuvata myös huumorilla .


title: Piru padan ääressä

text: Hugo Simberg vietti lapsuudessaan kesät Säkkijärven Niemenlautan kartanossa. Täällä hänelle pirutaruja kertoivat Niemenlautan alustalaiset. Myös kirkollinen traditio tuki osittain näitä kansan suussa kiertäviä tarinoita pirusta.


title: Piru padan ääressä

text: Simberg kuvasi piruillaan myös ihmisen elämää yleensä, hänen vaikeuksiaan ja kipujaan. "Tienhaarassa " (1896) ja "Piiritanssi" (1898) ovat esimerkiksi Ateneumin taidemuseon hallussa olevia tällaisia töitä.


title: Alékos Alékou

text: Alékos Alékou (, s. 13. joulukuuta 1983) on kyproksenkreikkalainen jalkapalloilija.


title: Alékos Alékou

text: Alékou on urallaan edustanut useita eri seuroja Kyproksen jalkapalloliigassa sekä pelannut myös neljä ottelua Kreikan Superliigassa kaudella 2006–2007. Kyproksen jalkapallomaajoukkueessa hän on esiintynyt neljä kertaa vuosina 2005–2008. Maajoukkuedebyyttinsä Alékou teki marraskuussa 2005 Walesia vastaan.


title: Junior Hoilett

text: David Wayne "Junior" Hoilett (s. 5. toukokuuta 1990) on kanadalainen jalkapalloilija, joka edustaa Englannin Valioliigassa pelaavaa Queens Park Rangers FC:tä. Hänen oikea nimensä on David, mutta hän käyttää nimeä Junior, sillä hänen isänsäkin nimi on David. David senior on syntynyt Jamaikalla, joka antaa Juniorille mahdollisuuden edustaa kumpaa tahansa maata. Junior Hoilett on pelipaikaltaan vasen laitahyökkääjä.


title: Junior Hoilett

text: Blackburn Rovers FC:ssä uransa aloittanut Hoilett pelasi seurassa aina vuoteen 2012 asti. Hän kävi välillä lainalla saksalaisissa SC Paderborn 07:ssä ja FC St. Paulissa. Vuonna 2009 hän palasi lainalta tuolloin Englannin valioliigassa pelanneeseen Blackburniin. Joukkueen pudottua Valioliigasta Hoilett siirtyi tuolloin Valioliigassa pelanneeseen Queens Park Rangers FC:hen. Kauden 2011-12 jälkeen Valioliigasta pudonneen QPR:n Hoilett teki kyseisen kauden aikana eniten harhautuksia peliä kohti. Nykyään Hoilett kuuluu Valioliigaan taas nousseen QPR:n vakiokokoonpanoon.


title: Junior Hoilett

text: Isänsä jamaikalaisuuden takia Hoilett voisi edustaa joko Jamaikan tai Kanadan jalkapallomaajoukkuetta. Kanadan nuorisomaajoukkueessa pelaava FSV Frankfurtin Jaineil Hoilett on Juniorin pikkuveli.


title: Panini (keräilykorttivalmistaja)

text: Panini Group on italialainen keräilykorttien, kirjojen ja sarjakuvien julkaisija. Vuonna 2013 Panini Groupin myynti oli yhteensä 531 miljoonaa euroa. Yrityksen perusti vuonna 1961 Panini-suku Modenassa.


title: Promentor Solutions

text: Promentor Solutions Oy on vuonna 1988 perustettu suomalainen perheyritys, joka tarjoaa kielikoulutuspalveluja yrityksille, julkishallinnolle, oppilaitoksille sekä kuluttajille. Yritys on palkittu mm. Suomen eOppimiskeskuksen eEemeli-laatupalkinnolla Suomessa .


title: Alex Tchuimeni-Nimely

text: Alex Tchuimeni-Nimely, tunnetaan paremmin nimellä Alex Nimely, (s. 11. toukokuuta 1991) on liberialais-englantilainen jalkapalloilija, joka edustaa Veikkausliigassa pelaavaa FC Honkaa. Aikaisemmin hän edusti Eliteserienissä pelaavaa Stabækia. Nimely aloitti uransa kotimaansa Barrack Y.C:ssä ja oli Cotonsport Garouan riveissä kaikkien aikojen nuorin Afrikan Mestarien liigassa pelannut pelaaja. Hän siirtyi vuonna 2008 Manchester Cityyn, mutta hän on viettänyt suurimman osan lainalla muissa englantilaisseuroissa. Nimely on pelannut Englannin alle 20-vuotiaiden jalkapallomaajoukkueessa kolme ottelua ja tehnyt yhden maalin.


title: Inkaluura

text: Inkaluura ("Grallaria excelsa") on luurien heimoon varpuslintu


title: Inkaluura

text: Inkaluuraa tavataan Venezuelan pohjoisosissa. Lajin levinneisyysalue ja populaatio ovat pienet, ja laji on vähenemässä. Se on luokiteltu vaarantuneeksi.


title: Kin-ball

text: Kin-ball, tunnetaan myös nimellä Omnikin, on quebeciläisen professorin Mario Demersin vuonna 1986 kehittämä joukkuepallopeli.


title: Kin-ball

text: Pelissä on kolme joukkuetta, jotka yrittävät lyödä pallon omalla lyöntivuorollaan kenttään. Toiset joukkueet yrittävät pitää pallon ilmassa. Jokaisella joukkueella on oma värinsä ja lyövän joukkueen pelaaja huutaa värin sen mukaan, mille joukkueelle lyönnin tarkoittaa. Pelaajan täytyy huutaa lisäksi "Omnikin" ja huuto täytyy tapahtua ennen kuin pelaaja lyö pallon, joka on halkaisijaltaan reilun metrin kokoinen. Omalla lyöntivuorollaan palloa saa lyödä vasta sen jälkeen, kun jokainen joukkueen pelaaja on koskettanut sitä samaan aikaan kädellään.


title: Kin-ball

text: Kansainväliseen kin-ball-liittoon kuuluu noin 3,8 miljoonaa henkilöä ja lajista järjestetään maailmanmestaruuskilpailuja. Peliaika on kolme 7-15 minuuttia kestävää erää riippuen montako pelaajaa on mukana.


title: Kin-ball

text: Kin-ball on suunniteltu sen takia, että olisi kerrankin pallopeli, joka ei pyöri muutaman taitavan pelaajan ympärillä.


title: Isosuomuluura

text: Isosuomuluura ("Grallaria varia") on luurien heimoon varpuslintu


title: Isosuomuluura

text: Isosuomuluuraa tavataan Etelä-Amerikassa Argentiinassa, Brasiliassa, Ranskan Guianassa, Guayanassa, Paraguayssa, Perussa, Surinamessa ja Venezuelassa. Lajin ei uskota olevan vaarassa, ja se on luokiteltu elinvoimaiseksi.


title: Hugh O’Neill

text: Hugh O’Neill, Tyronen toinen jaarli (; n. 1540 – 20. heinäkuuta 1616 Rooma) oli irlantilainen sotapäällikkö, joka johti vuosina 1595–1603 irlantilaisten suurta kapinaa Englannin ylivaltaa vastaan.


title: Hugh O’Neill

text: Hugh O’Neill kuului vanhaan O’Neillin ylimyssukuun, joka oli vaikuttanut varsinkin Ulsterin alueella vuosisatojen ajan. Suvun sanotaan periytyvän vuonna 405 kuolleesta kuningas Niallista ja 1200-luvulta alkaen suvulle on kuulunut Tyronen ruhtinaan arvo. Hugh O’Neillin isä oli Matthew O’Neill, jonka väitettiin olevan Tyronen ensimmäisen jaarlin Conn O’Neillin avioton poika. Conn O’Neillin vanhin poika, tunnettu kapinajohtaja Shane O’Neill surmautti Matthew’n vuonna 1558 ja suvun seuraava mahtimies Turlough Luineach O’Neill puolestaan murhasi Matthew’n vanhimman pojan Brianin vuonna 1562. Nuori Hugh O’Neill peri veljeltään Brianilta Dungannonin paronin arvon. Hugh O’Neill varttui Lontoossa, mutta Shane O’Neillin kuoltua vuonna 1567 hän palasi Irlantiin käskynhaltija Sir Henry Sidneyn suojeluksessa. O’Neill teki yhteistyötä Englannin kuningatar Elisabet I:n hallinnon kanssa, ja otti itselleen isoisänsä käyttämän Tyronen jaarlin arvon. Vuonna 1593 hän pakotti englantilaisten tukemana Turloughin luovuttamaan O’Neillin suvun päämiehen arvon ("The O’Neill") itselleen. Turlough kuoli kaksi vuotta myöhemmin. Samoihin aikoihin O’Neill alkoi lähentyä kilpailevan O’Donnellin ylimyssuvun päämiestä, Tyrconnelin jaarli Hugh Roe O’Donnellia.


title: Hugh O’Neill

text: Irlannissa oli 1500-luvun jälkipuoliskolla ollut jo useita englantilaisvastaisia kapinoita, joiden syynä oli Irlannin katolisten pelko Englannin uskonpuhdistuksen levittämisestä Irlantiin. Ensin oli 1560-luvulla Shane O’Neillin johtama kapina Ulsterissa ja vuosina 1579–1580 niin sanottu Desmondin kapina Munsterissa. O’Neill oli aiempien kapinoiden aikana ollut Englannin lojaali liittolainen ja kuningatar Elisabet oli jopa lupautunut maksamaan hänelle yksityisen armeijan ylläpidon, koska hänen oletettiin suojelevan Englannin intressejä mahdollisten uusien kapinoiden puhjetessa. O’Neill valmistautui kuitenkin käyttämään joukkojaan juuri päinvastaiseen tarkoitukseen, ja vahvisti armeijaansa, kunnes se vuonna 1593 käsitti 15 000 hyvin koulutettua miestä.


title: Hugh O’Neill

text: Vuonna 1594 väkivaltaisuudet puhkesivat jälleen Ulsterissa, jolloin O’Donnell ryhtyi karkottamaan englantilaisia. O’Neill liittyi hänen tuekseen, ja yhdessä he löivät englantilaiset Ulsterissa ja Connaughtissa. Tämän vuonna 1595 saavutetun varhaisen voiton jälkeen seuraavat kolme vuotta kuluivat tuloksettomien rauhanneuvottelujen merkeissä. O’Neill ja O’Donnell ottivat 1596 yhteyttä Espanjan kuningas Filip II:een saadakseen tältä tukea Englantia vastaan. O’Neill käynnisti sotatoimet uudestaan vuonna 1598 ja löi englantilaiset 14. elokuuta Yellow Fordin taistelussa, minkä seurauksena kapinointi levisi kaikkialle Irlantiin. Elisabet lähetti 1599 Essexin jaarli Robert Devereuxin kukistamaan O’Neillia, mutta tämä palasi pikaisesti takaisin Englantiin keskusteltuaan henkilökohtaisesti kapinajohtajan kanssa. Seuraavana vuonna Elisabet nimitti hänen tilalleen Mountjoyn paroni Charles Blountin, joka osoittautui pätevämmäksi.


title: Hugh O’Neill

text: Sillä välin Filip II sekä paavi Klemens VIII olivat ryhtyneet tukemaan O’Neillia lähettämällä rahaa ja aseita. Syyskuussa 1601 Munsterin Kinsalessa nousi maihin kenraali Juan del Águilan komentama 4 000 miestä käsittänyt espanjalainen armeija, joka oli lähetetty O’Neillin tueksi. Mountjoy oli jo ehtinyt lyödä Ulsterin kapinallisten pääjoukon ja saartoi nopeasti myös maihin nousseet espanjalaiset. O’Neill ja O’Donnell lähtivät murtamaan piiritystä, mutta he kärsivät tappion Mountjoylle 24. joulukuuta 1601 käydyssä taistelussa, jolloin espanjalaiset antautuivat ja palasivat kotimaahansa. O’Donnell lähti heidän mukanaan, mutta O’Neill jatkoi vastarintaa Ulsterissa vielä yli vuoden ajan. Hän antautui 30. maaliskuuta 1603, kuusi päivää kuningatar Elisabetin kuoleman jälkeen. Uudeksi kuninkaaksi tullut Jaakko I armahti hänet ja hän sai pitää pääosan maaomistuksistaan. Hän piti kuitenkin uutta asemaansa alentavana ja turvattomana, joten syyskuussa 1607 hän lähti Irlannista yhdessä O’Donnellien uuden päämiehen Rory O’Donnellin ja noin sadan muun päällikön kanssa. Pakolaisten päämääränä oli Espanja, mutta heitä kuljettanut laiva ajautuikin Ranskan rannikolle Normandiaan. Sieltä joukkio taivalsi Roomaan, johon O’Neill asettui asumaan paavi Paavali V:n suojelukseen. ”Jaarlien pakona” tunnettu tapahtuma avasi tien Ulsterin uudisasuttamiselle englantilaisilla.


title: Viiksiluura

text: Viiksiluura ("Grallaria alleni") on luurien heimoon varpuslintu.


title: Viiksiluura

text: Viiksiluuraa tavataan pienellä ja hajanaisella alueella Kolumbiassa ja Ecuadorissa. Laji kärsii elinympäristöjen tuhoutumisesta, ja se on luokiteltu vaarantuneeksi.


title: Suomuluura

text: Suomuluura ("Grallaria guatimalensis") on luurien heimoon kuuluva varpuslintu.


title: Suomuluura

text: Suomuluuraa tavataan laajalla alueella Väli- ja Etelä-Amerikassa. Sen levinneisyysalue ulottuu Meksikosta Boliviaan ja Guayanaan sekä Brasilian luoteisosiin. Lajin ei uskota olevan vaarassa, ja se on luokiteltu elinvoimaiseksi.


title: Hermogenes (magister officiorum)

text: Hermogenes (; k. noin 535 t. 536) oli itäroomalainen virkamies, "magister officiorum", sotilaskomentaja ja lähettiläs Itä-Rooman ja sassanidien Persian välisen sodan aikana vuosina 527–532. Hän oli luultavasti kotoisin Scythia Minorin provinssista (nykyinen Dobrudzha Romaniassa ja Bulgariassa).


title: Katarina Naumanen

text: Katarina Naumanen (s. 24. heinäkuuta 1995 Nurmes) on suomalainen jalkapalloilija, joka edustaa Naisten Liigassa pelaavaa helsinkiläisseuraa HJK:ta. Pelipaikaltaan hän on puolustaja.


title: Katarina Naumanen

text: Ensimmäisen naisten maaottelunsa Naumanen pelasi helmikuussa 2014. Huhtikuun 2018 loppuun mennessä hän on pelannut 16 naisten maaottelua. Vuonna 2013 hän pelasi alle 19-vuotiaiden EM-kilpailuissa, joissa Suomi selviytyi välieriin. Vuonna 2014 hän pelasi alle 20-vuotiaiden MM-kilpailuissa.


title: Sanna Saarinen

text: Sanna Saarinen (s. 4. syyskuuta 1991) on suomalainen jalkapalloilija, joka edustaa naisten Liigassa pelaavaa PK-35 Vantaata. Pelipaikaltaan hän on keskikenttäpelaaja.


title: Sanna Saarinen

text: Ensimmäisen naisten maaottelunsa Saarinen pelasi maaliskuussa 2014. Vuoden 2016 loppuun mennessä hän on pelannut 17 maaottelua. Ensimmäisen maaottelumaalinsa hän teki kesäkuussa 2014 MM-karsintaottelussa Bulgariaa vastaan, toisen elokuussa 2014 vierasottelussa samaa joukkuetta vastaan ja kolmannen huhtikuussa 2016 EM-karsintaottelussa Montenegroa vastaan.


title: Sanna Saarinen

text: PK-35 Vantaan liigajoukkueessa Saarinen teki ensiesiintymisensä vuonna 2010. Hän on pelannut myös Yhdysvaltain yliopistosarjoissa Tennesseen yliopiston joukkueessa.


title: Linda Ruutu

text: Linda Ruutu (s. 17. helmikuuta 1990) on suomalainen jalkapalloilija, joka edustaa naisten Liigassa pelaavaa HJK:ta. Pelipaikaltaan hän on keskikenttäpelaaja.


title: Linda Ruutu

text: Ensimmäisen naisten maaottelunsa Ruutu pelasi maaliskuussa 2014. Vuoden 2016 loppuun mennessä hän on pelannut 14 maaottelua ja tehnyt niissä yhden maalin, elokuussa 2014 MM-karsintaottelussa Bulgariaa vastaan. Seuratasolla Ruutu on aiemmin edustanut FC Espoota, ensimmäisen kerran HJK:ta sekä PK-35 Vantaata. Lisäksi hän on pelannut Yhdysvaltain yliopistosarjoissa.


title: Kiiminki (kaupunginosa)

text: Kiiminki on Oulussa, Kiimingin suuralueella sijaitseva kaupunginosa, joka perustettiin 1. tammikuuta 2013. Kaupunginosa sijaitsee 20 kilometriä koilliseen kaupungin keskustasta. Keskeisimmät palvelut sijaitsevat Kirkonkylällä.


title: Lars Unnerstall

text: Lars Unnerstall (s. 2. heinäkuuta 1990) on saksalainen jalkapallomaalivahti, joka edustaa 2. Bundesliigassa pelaavaa Fortuna Düsseldorfia. 198 senttimetriä pitkä Unnerstall aloitti ammattilaisuransa Schalken kakkosjoukkueessa, josta hän nousi ykkösjoukkueeseen vuonna 2011. Ralf Fährmannin loukkaannuttua Unnerstall pääsi hetkellisesti ykkösmaalivahdiksi, mutta menetti tuon paikan, kun Schalke osti Timo Hildebrandin. Tammikuussa 2014 Unnerstall siirtyi lainasopimuksella sveitsiläiseen FC Aarauhun. Lainasopimus kesti kauden 2013-14 loppuun, jonka jälkeen Unnerstall siirtyi Düsseldorfiin. Hän on pelannut Saksan alle 20-vuotiaiden jalkapallomaajoukkueessa kaksi ottelua.


title: Life Goes On (Sashin albumi)

text: Life Goes On on saksalaisen DJ Sash!:n toinen studioalbumi, jonka julkaisi "Mighty Records" 17. elokuuta 1998. Se sisältää menestys-singlet "La Primavera" ja "Mysterious Times". Kokonaisuudessaan albumi sisältää neljä singleä, jotka ovat: "La Primavera, "Mysterious Times", "Move Mania", sekä "Colour the World". Albumi myi Britanniassa kultaa.


title: Life Goes On (Sashin albumi)

text: UK Edition


title: NBA:n varaustilaisuus 2014

text: NBA:n vuoden 2014 järjestettiin 26. kesäkuuta 2014. Muun muassa Sports Illustrated-lehti on sanonut varaustilaisuudessa olevan laadukkain pelaajamateriaali vuosiin.


title: NBA:n varaustilaisuus 2014

text: Tilaisuuden ensimmäisellä varauksella Cleveland Cavaliers valitsi Andrew Wigginsin. Kyseessä oli toinen perättäinen vuosi, kun Cavaliersillä oli hallussa ykkösvaraus, ja he käyttivät sen toista kertaa peräkkäin kanadalaiseen pelaajaan.


title: NBA:n varaustilaisuus 2014

text: Suomalainen Joonas Cavén ilmoittautui varaustilaisuuteen, mutta veti lopulta ilmoittautumisensa pois.


title: Trilenium

text: Trilenium on saksalaisen DJ Sash!:n kolmas studioalbumi. Albumi ei vastannut kaikkialla ihmisten odotuksia, sillä esimerkiksi Britanniassa se sijoittui vain albumilistan 13. sijalle.


title: Trilenium

text: "Trilenium" julkaistiin toukokuussa 2000, puoli vuotta myöhemmin menestyskappale "Adelanten" julkaisusta. Albumin julkaisun aikoihin albumilta oli myös juuri julkaistu kappale "Just Around the Hill". Albumin nimi viittaa lukuisiin vuoden 2000 tienoilla tapahtuneisiin huolenaiheisiin, kuten Y2K-ongelmaan.


title: Trilenium

text: Albumi sisältää lukuisia vierailevia artisteja, jotka ovat tehneet Sash!:n kanssa myös ennen yhteistyötä. Tina Cousins oli laulanut "Mysterious Timesissa", Adrian Rodriguez Ecuadorissa, sekä Sabine Ohmes Encore Une Foisissa. Suuri osa Trileniumin kappaleista oli tanssittavia pop-kappaleita, jotka ovat verrattavissa edelliseltä albumilta tuttuihin kappaleisiin "Colour the World" ja "Mysterious Times".


title: Bruno Lesch

text: Bruno Lorenz Nicolaus Lesch (2. elokuuta 1888 Turku – 18. joulukuuta 1945 Helsinki) oli suomalainen historian professori, joka toimi Ruotsalaisen kauppakorkeakoulun rehtorina.


title: Bruno Lesch

text: Leschin vanhemmat olivat konttoristi Johan Fredrik Lesch ja Amanda Wilhelmina Andersson. Hän valmistui filosofian kandidaatiksi 1910, toimi ylioppilaskunnan varapuheenjohtajana 1917-1919 ja Helsingin ruotsalaisen kauppaopiston johtajana 1919-1927. Filosofian tohtoriksi (lisensiaatiksi) Lesch valmistui 1924, väitöskirjan aiheenaan "Carl Erik Mannerheim, ämbetsmannen och statsmannen I". Suomen ja Skandinavian historian dosentti Helsingin yliopistoon hänestä tuli 1926. Ruotsalaisessa kauppakorkeakoulussa hän toimi historian ja valtiotieteen vanhempana opettajana ja vuodesta 1927 rehtorina. Kauppakorkeakoulun mainitun alan professori hän oli 1934-1945. Väitöskirjansa lisäksi Lesch julkaisi varsinkin kustavilaista aikaa koskevia historiallisia ja taloustieteellisiä tutkimuksia, kuten "Carl Erik Mannerheim, ämbetsmannen och statsmannen" (1924), "Palmstrushcka bankens Åbokontor" (1925) ja "Jan Anders Jägerhorn" (1941). Hän myös kirjoitti ahkerasti sanoma- ja aikakauslehtiin. Lesch toimi "Historiska förening" -yhdistyksen puheenjohtajana 1929-1937, oli Paneurooppalaisen yhdistyksen varapuheenjohtaja vuodesta 1930 ja kuului Ruotsalaisen Kirjallisuusseuran johtokuntaan sekä ruotsalaisen kansanpuolueen johtoelimiin.


title: Bruno Lesch

text: Leschin puoliso vuodesta 1915 oli Gunnel Harriet Dagmar Karsten (k. 1942).


title: Caligula (elokuva)

text: Caligula on vuonna 1979 ensi-iltansa saanut italialais-amerikkalainen eroottinen historiaelokuva, jonka ohjasi eroottisista filmeistään tunnettu Tinto Brass. Myöhemmin Penthouse-lehden omistaja Bob Guccione lisäsi filmiin hardcore-kohtauksia. Siihen asti ylivoimaisesti kallein pornoelokuva (budjetti 15 miljoonaa dollaria) tunnetaan yleisesti sen graafisista seksin ja väkivallan kuvauksista. Se onkin nykyään alan yksi tunnetuimmista kulttielokuvia ja on yhä kokonaan kiellettynä monissa maissa.


title: Caligula (elokuva)

text: Elokuva kertoo tarinan pahamaineisesta Rooman keisari Caligulasta, joka hallitsi Roomaa 37-41 jaa., hänen läheisistään, hallintatavasta, elämästä ja kuolemasta."Video-oppaassa" vuodelta 1994 Bello Romano sanoo rankkaa dekadenssikuvausta riittävän "Caligulassa" kyllästymiseen asti ja antaa elokuvalle kaksi tähteä viidestä, mikä vastaa sanallista arviota ”keskinkertainen”.


title: Owen Roe O’Neill

text: Owen Roe O’Neill (n. 1580 – 6. marraskuuta 1649) oli irlantilainen aatelisherra, joka johti 1640-luvulla suurta kapinaa Englannin ylivaltaa vastaan.


title: Owen Roe O’Neill

text: Owen Roe O’Neill kuului vanhaan O’Neillin ylimyssukuun, joka oli vaikuttanut varsinkin Ulsterin alueella vuosisatojen ajan. Hän oli kuuluisan kapinajohtaja Hugh O’Neillin veljenpoika. Hän palveli 30 vuotta Espanjan armeijassa, kunnes palasi kotimaahansa Englannin sisällissodan aikana. Ulsterissa oli puhjennut lokakuussa 1641 katolisten kansannousu, joka suuntautui alueelle edellisten vuosikymmenten aikana asettuneita englantilais- ja skotlantilaistaustaisia maanomistajia vastaan. Seuraavana vuonna Irlannin katoliset järjestäytyivät ja perustivat niin sanotun Kilkennyn konfederaation. Owen Roe O’Neill saapui paikalle heinäkuun 1642 lopussa, jolloin Sir Phelim O’Neill luovutti hänelle ylipäällikkyyden pohjoisessa Irlannissa. Hän joutui kuitenkin pian kiistoihin muiden konfederaation johtajien kanssa. O’Neillin tavoitteena oli palauttaa Irlannin itsenäisyys säilyttämällä muodollinen uskollisuus Englannin kuninkaalle, kun taas monet muut konfederaation johtajista tavoittelivat Irlannille omaa perustuslakia ja uskonnonvapauden turvaamista Englannin kruunun alaisuudessa. O’Neillin kuuluisin voitto oli Englannin liittolaisena toimineen skottilaisen kenraali Robert Monron joukkojen lyöminen Benburbin taistelussa 5. kesäkuuta 1646. Yhdessä paavin lähettilään Rinuccinin kanssa O’Neill painosti konfederaation kumoamaan Englannin kanssa tehdyn rauhansopimuksen. Konfederaation oli lopulta liittouduttava Englannin rojalistien kanssa keropäitä vastaan.


title: Owen Roe O’Neill

text: O’Neill kuoli muutamaa kuukautta sen jälkeen, kun Oliver Cromwellin joukot olivat nousseet maihin Irlannissa vuonna 1649. Cromwell alisti muutamassa vuodessa koko Irlannin valtaansa.


title: Nikeforos Gregoras

text: Nikeforos Gregoras (; n. 1295–1360) oli bysanttilainen tähtitieteilijä, historioitsija, filosofi ja teologi.


title: Nikeforos Gregoras

text: Gregoras oli Theodoros Metokhiteen oppilas ja henkinen perillinen. Hän aloitti uransa tähtitieteilijänä. Hän kirjoitti myös historiasta, mukaan lukien Rooman eli Bysantin valtakunnan historia, sekä kirjeitä. Osa näiden teosten sisällöstä käsittelee myös filosofisia aiheita. Gregoras kirjoitti myös muun muassa filosofisen dialogin "Florentios" eli "Viisaudesta" ("Florentios ē Peri sofias") sekä teokset "Antilogia" ja "Antirrhētika". Filosofiassaan hän arvosteli Aristotelesta ja vastusti tämän ajattelua.


title: Nikeforos Gregoras

text: Myöhemmin Gregoras päätyi osaksi teologisia väittelyitä. Hän oli vuosien 1337–1351 hesykasmia ja teologista menetelmää koskeneessa kiistassa hävinneellä puolella yhdessä Barlaam Calabrialaisen kanssa.


title: Nikeforos Gregoras

text: Patrologia Graecan niteissä 148 ja 149 on koottu Nikeforoksen tekstejä.


title: Painotettu vaalitapa

text: Painotettu vaalitapa on vaalitapa, jossa äänestäjä antaa ehdokkaille järjestysnumerot ykkösestä alkaen. Ääntenlaskussa otetaan sitten menetelmästä riippuen eri tavoin huomioon kunkin äänestäjän määrittelemä suosikkijärjestys.


title: Painotettu vaalitapa

text: Painotetun vaalitavan ansiosta äänestäjä pystyy vaikuttamaan vaalin tulokseen silloinkin, kun hänen ykkössuosikillaan ei ole läpimenomahdollisuuksia. Kakkos- ja kolmosäänten saamiseksi ehdokkaat saattavat joutua miellyttämään myös muita kuin varsinaisia kannattajiaan, mikä saattaa johtaa keskilinjan kompromissipoliitikkojen menestyksen paranemiseen. Painotettu vaalitapa myös vaatii äänestäjältä suhteellisen paljon tietämystä.


title: Painotettu vaalitapa

text: Yleisimpiä painotettuja vaalitapoja ovat:


title: Kiovanpuisto

text: Kiovanpuisto on Tampereella Kalevan kaupunginosassa oleva puisto. Puisto sijaitsee keskellä Kalevaa olevalla puistovyöhykkeellä, Liisanpuiston ja Kalevan keskuspuiston välissä, ulottuen Kaupinkadulta Tampereen uintikeskukseen. Puisto on perustettu vuonna 1964, ja se nimettiin Kiovanpuistoksi vuonna 1980 Tampereen ystävyyskaupungin Kiovan mukaan. Puistossa on vuonna 1981 pirkkalankoivuista istutettu ystävyyskaupunkimetsikkö, sekä ystävyyskaupunkiaiheinen patsas. Pronssisen patsaan nimi on "Kiova-Tampere, rengas ystävyyskaupunkiketjussa", ja sen on tehnyt vuonna 1981 Anneli Sipiläinen.


title: Prohorovkan taistelu

text: Prohorovkan taistelu oli toisessa maailmansodassa 12. heinäkuuta 1943 Saksan II SS-panssariarmeijakunnan ja Neuvostoliiton 5. kaartin panssariarmeijan joukkojen välinen taistelu Prohorovkan kaupungin hallinnasta Kurskista 87 km kaakkoon. Taistelu oli yksi historian suurimmista panssarivaunutaisteluista. Taistelussa saksalaiset saavuttivat paikallisia voittoja, mutta kovista tappioista huolimatta 5. kaartin panssariarmeija onnistui estämään saksalaisia valtaamasta Prohorovkaa ja murtautumasta läpi. Myöhemmin saksalaiset keskeyttivät etenemisen ja aloittivat joukkojensa vetäytymisen.


title: S4! Sash!

text: S4! Sash! on saksalaisen DJ Sash!:n neljäs studioalbumi. Se julkaistiin kahden levyn kokonaisuutena vuonna 2002. Albumilta julkaistiin myös kolme singleä. Kaikista parhaiten menestynyt single oli "Ganbareh", joka saavutti 43. sijan Saksan ja Australian singlelistoilla. "Ganbareh" sisältää vokalisti Mikon esittämiä sanoja, ja se julkaistiin 24. kesäkuuta 2002.


title: S4! Sash!

text: CD


title: Väärämäen kyläkirkko

text: Väärämäen kyläkirkko on Kesälahden kappeliseurakunnan kirkkorakennus entisen Kesälahden kunnan alueella Kiteellä. Se on neljästä sotilasparakista koottu parakkikirkko, joka on siirretty nykyiselle paikalleen Väärämäen hautausmaan luokse vuonna 1955. Kirkossa järjestetään messu noin kerran kuukaudessa.


title: Väärämäen kyläkirkko

text: Parakkikirkko toimi seurakunnan pääkirkkona vuosina 1943–1950 Kapakankaalla hautausmaan pohjoispuolella. Kesälahden 1830-luvulla valmistunut puukirkko oli tuhoutunut jatkosodan pommituksessa heinäkuun 1941 alussa, ja suojeluskuntapiiri lupasi seurakunnalle parakit tilapäisen kirkon rakentamiseksi. Parakkien rakennetta ei sopimut muuttaa, mutta ikkunoita sai suurentaa. Parakkikirkko vihittiin käyttöön syyskuussa 1943. Uusi kirkko valmistui 1950. Seitsemän vuotta palvellut parakkikirkko siirrettiin vuonna 1955 Väärämäen hautausmaan lähelle kyläkirkoksi. Kirkon kelloina ovat Jaakkiman kirkon kellot. Kirkossa on tilaa noin 150 hengelle. Kyläkirkon alttaritaulu on Sakkolan kirkosta tuotu Alexandra Såltinin maalaama "Jeesuksen taivaaseenastuminen". Maalauksen aihe on sama kuin pommituksessa palaneen kirkon alttaritaulussa. Sopimuksen mukaan Såltinin maalaus on Kesälahden seurakunnan hallussa siihen asti, kunnes Sakkolan seurakunta perustetaan uudelleen Karjalaan.


Jääkiekon 1. divisioonan maailmanmestaruuskilpailut 2015 pelattiin keväällä 2015. Alun perin A-lohkon turnaus piti järjestää Ukrainan Donetskissa, mutta Itä-Ukrainan kriisin takia turnaus piti siirtää Puolan Krakovaan. B-lohkon turnaus pelattiin Eindhovenissa, Alankomaissa. Lohkoissa pelattiin kaksinkertainen sarja. A-lohkon kaksi parasta nousvivat seuraavan vuoden MM-kilpailujen A-sarjaan ja B-lohkon viimeinen putosi seuraavaksi vuodeksi MM-kilpailujen II-divisioonaan.


title: Jääkiekon 1. divisioonan maailmanmestaruuskilpailut 2015

text: Ottelut


text: Maalivahdit, jotka ovat pelanneet 40% joukkueensa peleistä.


title: Life Is a Beach

text: Life is a Beach on saksalaisen DJ Sash!:n viides studiioalbumi. Sen julkaisi Tokapi Recordings maailmanlaajuisesti 31. elokuuta 2012. Albumilta on julkaistu kaksi singleä, "What Is Life" ja "The Secret", joista jälkimmäinen sisältää myös Sarah Brightmanin esittämiä vokaaleja.


title: Malli (televisioelokuva)

text: Malli on Tuija-Maija Niskasen ohjaama televisionäytelmä vuodelta 1971. Se perustuu Johan Bargumin käsikirjoitukseen ja oli tarkoitus ensiesittää maaliskuussa 1971, mutta Yleisradion ohjelmaneuvosto viivytti ensiesitystä 26. elokuuta 1971 saakka. Ohjelmaneuvoston mukaan vieraantumisilmiön kuvaaminen oli tuolloin saanut liian suuren roolin Ylen Televisioteatterin ohelmistossa, ja samaa teemaa käsitteleviä tuotantoja haluttiin siirtää esitettäväksi pidemmän ajan kuluessa. Myös samoihin aikoihin valmistunut Elvi Sinervon näytelmän "Maailma on vasta nuori" tv-versio sai odottaa ensiesitystään, ja Jaakko Pakkasvirran ohjaama "Kyllikki ja hatut" (1971) jäi lopulta kokonaan esittämättä.


title: Malli (televisioelokuva)

text: Tekstiilityöntekijä Inga pääsee valokuvamalliksi työnantajansa yöasumainoksiin, ylpistyy ja alkaa elää mainonnan ja tavarafetisismin sanelemaa elämäntyyliä. Samalla hänen aidot ihmissuhteensa kärsivät.


title: Malli (televisioelokuva)

text: Muissa rooleissa esiintyivät Pekka Autiovuori, Jorma Kylander, Irma Martinkauppi, Paavo Pentikäinen, Anni Rotko, Tauno Söder, Jaakko Talaskivi, Arto Tuominen ja Esko Vilpponen.


title: Life Changes

text: Life Changes on saksalaisen DJ Sash!:n kuudes studioalbumi. Sen julkaisi Tokapi Recordings maailmanlaajuisesti 5. marraskuuta 2013. Albumi sisältää duettoja esimerkiksi Jodie D Smet'n ja Tony T.:n kanssa. Albumilta on julkaistu kaksi singleä, "Summer's Gone" lokakuussa 2013 ja "Can't Change You" maaliskuussa 2014.


title: Sen kunniaks

text: Sen kunniaks... on Tuija-Maija Niskasen ohjaama televisioelokuva vuodelta 1969. Alkoholismin kehittymisestä, parantamismahdollisuuksista ja siihen liittyvistä vihamielisista asenteista kertovan draaman käsikirjoitti Ari Koskinen. Työryhmään kuuluivat myös Iris-Lilja Lassila ja pääosan, televisiotoimittaja Laurin esittäjä Eero Tuomikoski. Toista pääosaa, Laurin vaimoa näyttelee Tarja-Tuulikki Tarsala.


title: Brand New Ihanuus

text: "Brand New Ihanuus" on suomalaisartisti Jukka Pojan kappale hänen tulevalta kuudennelta studioalbumilta. Sen julkaisi Suomen Musiikki digitaalisesti ladattavana singlenä 28. maaliskuuta 2014. Artisti kertoi Radio Novan haastattelussa kappaleen kertovan kestävästä parisuhteesta. Kappaleelle on tehty myös musiikkivideo, mikä julkaistiin videopalvelu YouTubessa singlen julkaisupäivänä. Video kuvattiin kokonaan IPadillä. Kappale on tähän mennessä päässyt latauslistan 23.- ja radiolistan 9. sijalle.


title: Brand New Ihanuus

text: Digitaalinen lataus


title: Antti Zitting

text: Antti Zitting (s. 19. helmikuuta 1956 Kajaani) on suomalainen pääsarjauransa lopettanut koripalloilija. Vuodesta 2013 lähtien hän on toiminut Koripalloliiton puheenjohtajana. Hänen poikansa Heikki Zitting on myös koripalloilija.


title: Antti Zitting

text: Toukokuussa 2014 Zitting valittiin ensimmäisenä suomalaisena FIBA Europen hallitukseen.


title: Antti Zitting

text: Zitting on Kajaanin Pallokerhon kasvatti, mutta hän aloitti pääsarjauransa kaudella 1976–1977 Panttereiden joukkueessa. Ensimmäisenä pääsarjakautenaan hän teki keskimäärin 8,7 pistettä ottelua kohden. Zitting saavutti Panttereiden kanssa SM-pronssia kausina 1977–1978 sekä 1978–1979. Jälkimmäisenä pronssikautena hän teki keskimäärin 17,9 pistettä ottelua kohden, mikä oli hänen uransa korkein pistekeskiarvo.


title: Antti Zitting

text: Zitting voitti Panttereiden kanssa uransa ainoan Suomen-mestaruuden kaudella 1979–1980. Suomen cupissa hän saavutti hopeaa vuonna 1980, mutta voitti uransa ainoan cup-mestaruuden heti seuraavana vuonna. Kausina 1981–1982 sekä 1982–1983 Zitting saavutti SM-hopeaa ja vuosina 1983–1984 hän saavutti kahdesti cup-hopeaa.


title: Antti Zitting

text: Maajoukkueuransa aikana Zitting pelasi kaksikymmentä ottelua Suomen nuorisomaajoukkueissa. Hän debytoi miesten maajoukkueessa syksyllä 1975 ottelussa Liettua vastaan ja teki neljä pistettä. Zitting edusti Suomea vuoden 1977 EM-kilpailuissa. Hän teki turnauksessa keskimäärin 4,3 pistettä ottelua kohden ja teki eniten pisteitä (11) ottelussa Espanjaa vastaan. Viimeisen kerran Zitting edusti Suomea syksyllä 1984 ottelussa Belgiaa vastaan. Hän teki ottelussa kahdeksan pistettä.


title: Kyllikki ja hatut

text: Kyllikki ja hatut on Jaakko Pakkasvirran ohjaama televisioelokuva, jonka tuotti Yleisradion Televisioteatteri vuonna 1971. Yleisradion ohjelmaneuvoston päätöksellä sitä ei kuitenkaan milloinkaan esitetty. Ohjelmaneuvoston kannan mukaan liian monet TV-teatterin tuotannoista keskittyivät noihin aikoihin vieraantumisilmiön kuvaamiseen marxilaisista lähtökohdista.


title: Kyllikki ja hatut

text: Pakkasvirran, Jarkko Tammisen ja Väinö Pennasen käsikirjoittamassa tarinassa lahkolaisuskovaiseksi kasvanut nuori Kyllikki työskentelee saneerauksen alle joutuvassa helsinkiläisessä tekstiilitehtaassa, joka suljetaan huolimatta ammattiyhdistysliikkeen pyrkimyksistä. Hän etsii apua kaduilla kiertävästä ääriuskonnollisesta ”Hatut”-ryhmästä, mutta ei saa rauhaa mielelleen. Kyllikki palaa kotiseudulleen ja tajuaa vähitellen, että uskonnon sijasta todellinen apu hänen tilanteeseensa löytyy yhteiskunnallisesta tiedostamisesta ja ay-liikkeestä. Luennoiva kertojaääni pyrkii varmistamaan, että katsoja ymmärtää tarinan sanoman tekijöiden tarkoittamalla tavalla.


title: Antti Palomäki

text: Antti Palomäki (k. 3. joulukuuta 1916 Tervola) oli suomalainen poliisikonstaapeli, joka murhattiin joulukuussa 1916 Tervolan kunnassa sijaitsevalla Koivun rautatieasemalla.


title: Antti Palomäki

text: Palomäen surman takana olivat jääkäriliikkeen värvärit Antti Isotalo ja Johan Snellman. Syynä olivat hänen tekemänsä jääkärien ilmiannot, mutta ilmeisesti mukana oli myös henkilökohtaista kaunaa. Palomäen ruumiista löydettiin kahdeksan pistoolin luotia. Varsinaista ampujaa ei milloinkaan satu selville, mutta todennäköisimmin se oli Isotalo. Väärällä nimellä liikkunut Isotalo oli saapunut Suomeen samana syksynä osallistuttuaan sitä ennen ensimmäisen maailmansodan taisteluihin Misajoella Latviassa.


Moskovan valtiollinen kansainvälisten suhteiden instituutti, lyhennettynä MGIMO () on Venäjän ulkoministeriön alaisuudessa toimiva yliopisto. Se tunnetaan perinteisesti tulevien diplomaattien eliittikouluna. Entinen Yhdysvaltain ulkoministeri Henry Kissinger käytti MGIMO:sta ilmaisua ”Venäjän Harvard”.


title: Moskovan valtiollinen kansainvälisten suhteiden instituutti

text: MGIMO on kouluttanut enemmän YK:n tai YK:n alaisten organisaatioiden palveluksessa olevaa henkilöstöä kuin mikään toinen yliopisto maailmassa. Useat nykyiset professorit ovat toimineet suurlähettiläinä tai ministereinä. Moskovan valtiollisesta kansainvälisten suhteiden instituutista ovat valmistuneet muiden muassa Venäjän ulkoministeri Sergei Lavrov sekä Venäjän rikkain yksityishenkilö Alisher Usmanov. Syksyllä 2012 yliopistossa aloitti opintonsa Venäjän pääministeri Dimitri Medvedevin poika Ilja Medvedev.


text: Vuoden 1990 jälkeen MGIMO on laajentunut diplomaatti-instituutista laaja-alaisemmaksi toimijaksi, tarjoten laadukasta opetusta esimerkiksi kauppa-, talous-, sekä oikeustieteissä. MGIMO:lla opetetaan myös jatkuvasti 53:a eri elävää kieltä, mikä on Guinness World Recordsin mukaan maailmanennätys.


text: Yliopistossa on kuusi tiedekuntaa ja neljä erillistä laitosta: Kaksi presidenttiä, kahdeksan pääministeriä, kymmenen ulkoministeriä sekä 880 Venäjän suurlähettilästä on opiskellut instituutissa. Alumneihin kuuluu myös lukuisa joukko liike-elämän korkeatasoisia vaikuttajia. MGIMO:sta ovat valmistuneet muun muassa:MGIMO:n kunniatohtoreiksi on nimitetty muun muassa:


title: H’artsyzk

text: H'artsyzk (; ) on Itä-Ukrainan Donetskin alueella, noin 30 kilometriä aluekeskus Donetskin itäpuolella sijaitseva kaupunki ja kaupunkipiiri. Ukrainan tilastokeskuksen arvion mukaan H'artsyzkin kaupungissa oli vuoden 2013 alussa 59 315 ja koko H'artsyzkin kaupunkipiirissä 104 335 asukasta. Kaupunkipiiri pitää sisällään kaksi muutakin kaupunkia - "Zuhres" (18 553 as.) ja "Ilovaisk" (15 949 as.) - ja kahdeksan näitä pienempää kaupunkimaista taajamaa sekä joukko maaseutuasukkaita. Kaupungissa on rautatieasema.


title: Družkivka

text: Družkivka (; ) on Itä-Ukrainan Donetskin alueella, runsas 70 kilometriä aluekeskus Donetskin pohjoisluoteeseen sijaitseva kaupunki ja kaupunkipiiri. Ukrainan tilastokeskuksen arvion mukaan Družkivkan kaupungissa oli vuoden 2013 alussa 59 863 ja koko kaupunkipiirissä 69 714 asukasta. Kaupunkipiiriin kuului Družkivkan kaupungin ohella neljä kaupunkimaista taajamaa sekä maaseutuasukkaita. Kaupunki sijaitsee rautatien varrella.


title: I Met Her in Church

text: I Met Her in Church on yhdysvaltalaisen The Box Tops -yhtyeen singlejulkaisu vuoden 1968 albumilta "Nonstop" (Bell 6023).


title: I Met Her in Church

text: Levymerkki on maLa ja kaupallinen tunnus 12,017. Kappaleiden luettelotunnukset ovat 8813 ja 8814. Jakelusta on huolehtinut Bell Records Inc., N.Y.C.


title: I Met Her in Church

text: Tuottaja on Dan Penn. Levyetiketissä on myös merkintä AGP, An American Group Production. Jousisovitukset on tehnyt Mike Leech.


title: I Met Her in Church

text: Musiikkikustantaja on Press Music Co., Inc. BMI.


title: Jatkojen aika (televisioelokuva)

text: Jatkojen aika on Matti Tapion televisio-ohjaus Juhani Peltosen vuonna 1969 julkaistusta ja Kuopion näytelmäkirjoituskilpailussa palkitusta näytelmästä. Teos kuvattiin pääosin Turussa ja Naantalissa kesällä 1970 ja ensiesitettiin Yle TV2 -kanavalla 4. huhtikuuta 1971.


title: Jatkojen aika (televisioelokuva)

text: "Jatkojen aika" sai valtionpalkinnon 1972..